Peringkat Latihan Komando Yang Membuatkan Mereka Luar Biasa

Pasukan dalam Angkatan Tentera Malaysia yang dinamakan Grup Gerak Khas atau GGK, lebih dikenali dengan nama Komando, merupakan kumpulan elit barisan pertahanan tentera negara kita.

Hanya segelintir di antara mereka yang sukarela menawarkan diri untuk menjalani latihan, tamat kursus latihan yang dijalankan. Kenapa?

Corak latihan yang perlu diharungi GGK jauh jurangnya, khususnya dalam aspek ketahanan fizikal dan mental walaupun bagi orang kebanyakan, ahli tentera biasa pun sudah jauh lebih handal keupayaannya berbanding kita.

Tahukah anda kenapa seorang yang bergelar komando wajar dikagumi dan juga digeruni? Mereka harus tamat lima peringkat latihan/ujian yang layak dikatakan cukup sukar bagi manusia biasa.

Setiap anggota tentera yang mahu menyertai GGK, akan menjalani latihan selama 3 bulan yang menguji keupayaan mereka. Dikenali dengan nama kursus asas komando, penyertaan ke pemilihan ini dibuka kepada mana-mana anggota tentera yang telah berkhidmat lebih setahun.

Fasa pertama latihan komando dikenali sebagai peringkat kem, di mana latihan fizikal banyak dijalankan, sama ada berlari kosong, berlari dengan senjata, berlari dengan bagasi tentera yang dikenali sebagai FSMO dan juga latihan berlari fizikal mengangkat kayu balak dijalankan.

Setiap pelatih perlu menjalani ujian fizikal multi-disiplin pada jarak 3 km, 6 km, 9 km dan 10 km berpandu kepada jenis latihan. Selain itu, ujian lain seperti ujian Tarzan Course, meniti tali, turun dari helikopter dan sebagainya juga dikendalikan dalam peringkat kem.

Bagi menguji ketahanan mental pelatih, mereka juga boleh diminta melakukan perkara aneh seperti bermain bola di tengah malam atau bagi yang malang, diminta mandi dalam kolam najis.

Mana-mana pelatih yang gagal dalam peringkat pertama yang berlangsung selama 5 minggu ini, akan diminta pulang ke skuad masing-masing - dianggap tidak layak untuk ke peringkat seterusnya.

Bagi pelatih yang berjaya ke peringkat seterusnya, mereka mula menjalani latihan yang lebih menduga diri.

Dalam peringkat hutan yang berlangsung selama 1 minggu, pelatih menghadiri kursus yang mendidik mereka tentang ilmu serang hendap dalam hutan, serang kem lawan, melakukan rondaan, menjejaki musuh dan sebagainya.

Selesai kursus, fasa peringkat hutan kedua memerlukan seseorang pelatih menjalani ujian yang dinamakan sebagai ikhtiar hidup.

Berbekalkan ilmu yang telah diajar, pelatih diberikan sebilah pisau, satu pek garam dan sebatang pancing untuk hidup dalam hutan, mengikut tempoh yang ditetapkan jurulatih.

Apa yang mereka perlu buat sepanjang tempoh ikhtiar hidup adalah terus hidup, mencari jalan bagaimana hendak berteduh, mendapatkan bekalan makanan dan minuman serta menangani dalam kawasan hutan, pagi petang siang malam.

Peringkat berjalan jauh atau long march merupakan fasa yang didakwa oleh pelatih terlibat, sebagai fasa paling banyak menggagalkan mereka. Ini kerana kadar lulusnya cukup rendah.

Semua pelatih diberikan masa 2 hari 2 malam untuk berjalan kaki dari titik mula ke destinasi mereka yang ditetapkan, merangkumi perjalanan dalam pelbagai keadaan sejauh 120 km.

Dalam jarak perjalanan tersebut, setiap pelatih wajib memakai pakaian lengkap mereka, memikul senjata dan menggalas FSMO. Sepanjang jarak itu, ada diwujudkan titik-titik keselamatan bagi membolehkan pelatih berehat, mendapatkan makanan dan mengerjakan ibadah.

Apa yang penting, 120 km perlu ditempuhi dalam tempoh 48 jam. Tidak ada tolak ansur dalam menamatkannya.

Jika ikhtiar hidup mencabar keupayaan pelatih untuk hidup dalam hutan, peringkat paya pula meningkatkan lagi cabaran yang perlu ditempuh pelatih dalam senario paya.

Pelatih tidak akan diberikan peralatan yang sama seperti ikhtiar hidup. Uniform mereka diambil dan mereka akan dibiarkan berada dalam keadaan separa bogel dengan hanya daun menutupi alat sulit pelatih.

Tubuh mereka yang terdedah disapukan dengan lumpur dan selut, sebelum setiap pelatih dibekalkan dengan tombak yang akan digunakan sebagai alat kebergantungan hidup.

Mereka perlu hidup di kawasan paya yang telah ditetapkan, mengikut durasi yang telah ditentukan jurulatih tanpa dibekalkan sebarang bentuk makanan atau minuman. Apa yang berlaku kepada pelatih, bergantung kepada tahap kekuatan pelatih untuk bertahan.

Halangan terakhir sebelum seorang pelatih dinobatkan layak bergelar ahli GKK adalah peringkat laut.

Peringkat latihan ini dimulakan dengan kursus latihan fizikal berteraskanair. Pelatih bakal diuji kemahiran mendayung perahu dalam satu jarak serta perlu berhadapan dengan serangan hendap semasa berada di atas air.

Selain latihan berbentuk sebegitu, pelatih juga akan menjalani kelas yang mendidik mereka tentang ilmu navigasi di lautan. Latihan menyerang atau mempertahankan kedudukan di pantai serta latihan taktikal serangan amfibia menjadi antara asas ilmu peperangan dalam peringkat terakhir ini.

Untuk ujian mental, pelatih akan diminta berendam dalam laut satu tempoh waktu tertentu selain perlu membiasakan diri minum air laut, bagi memastikan tahap fizikal mereka dapat dikekalkan pada tahap yang baik.

Ada juga ujian yang menyeramkan, di mana pelatih akan diikat tangan dan kaki dengan tubuh mereka diletakkan dengan pemberat. Mereka akan dibiarkan tenggelam dan mereka perlu bertindak segera menyelamatkan diri...sebelum lemas atau perlu diselamatkan.


5 Sebab Budak Zaman Sekarang Tak Kental Minda Dan Jiwa

Jika anda ada kenalan yang bertugas sebagai guru, cuba anda tanya pada mereka apa masalah yang sedang melanda ramai anak murid mereka sekarang.

Ramai guru akan menyebut anak murid zaman sekarang sukar untuk dididik kerana beberapa faktor utama; biasanya berkait tentang kurangnya imaginasi serta dah biasa hidup senang.

Sukar kita membentuk sistem pendidikan mampan dalam persekitaran sekarang, disebabkan pengaruh luaran yang kuat serta kelihatan lebih penting pada hemat pelajar.

Berikut adalah lima kekangan utama yang sedang merantai pelajar berdasarkan kepada pemerhatian kami. Anda setuju atau tak dengan perkongsian kami ini?

Teknologi memang memudahkan tetapi era sekarang menyaksikan kita sangat ada kebergantungan kepada teknologi.

Kesan ini dapat kita lihat daripada perkembangan mentaliti anak murid, kerana ramai di antara mereka sukar untuk berimaginasi.

Sekiranya sebuah kelas diminta melukis gambar pemandangan, kami yakin ramai di antara mereka meminta rujukan gambar untuk ditiru.

Ramai pelajar zaman sekarang susah untuk berfantasi, kerana fantasi dalam media yang mereka tonton sudah realistik sehinggakan garis pemisah fantasi dan realiti sudah tidak ada lagi.

Pelajar jadi sukar untuk membayangkan sesuatu yang tidak ada - kerana bagi mereka semuanya 'ada.'

Kita menghargai tawaran produk permainan yang dijual di kedai-kedai bajet, kerana membantu kita mampu memilikinya memenuhi permintaan anak masing-masing.

Tetapi dengan adanya kemudahan permainan dijual pada harga berpatutan ini jugalah, anak-anak kita tidak lagi ada keperluan untuk membina sesuatu sendiri. Sebagai contoh - senapang getah mainan buatan kayu kanak-kanak dulu.

Buat apa nak bina sendiri kalau dengan RM2 dia boleh dapat senapang dengan bentuk realistik? Layang-layang atau wau? Ada dijual RM2. Tak perlu dibuat. Nak main masak-masak? Dengan RM2, dia dah boleh dapat set masak-masak lengkap dapur mainan, sayur dan pisau.

Tiada keperluan untuk pelajar jadi kreatif menggunakan apa saja yang ada di sekeliling untuk mereka mainkan.

Bertitik tolak daripada mudahnya mendapatkan sesuatu, ramai kanak-kanak zaman sekarang alah dengan keperluan berusaha dan berpayah dalam mendapatkan sesuatu.

Perangai ini diburukkan lagi dengan sikap ibu bapa yang berpandangan anak-anak patut disenangkan, bukan ditimpakan kepayahan. Apabila sesuatu benda dah jadi terlalu murah untuk diperolehi, benda itu juga akan jadi mudah untuk diabaikan.

Rasa sayang barang milik sendiri sukar dipupuk, kerana sejak awal kanak-kanak kita diajar bahawa apabila sesuatu itu hilang, seolah benda itu mudah diganti.

Tak ada masalah untuk ibu bapa belikan set mainan baru kerana kerugian yang dihadapi tak besar. Kita sendiripun yang dah dewasa ni, kalau bercakap pasal RM2...apa la sangat kan?

Takkanlah pasal RM2 pun kita kedekut nak beli anak mainan! Sikap sebegitulah yang bahaya jika disemai kepada anak-anak kita.

Penulis lahir dalam generasi dapat duit raya RM20 atau RM30 pun, dah rasa happy gila.  Kanak-kanak zaman sekarang tidak melihat RM20 atau RM30 itu besar.

Masyarakat kita sendiri sudah ramai yang mampu bagi RM10, RM20 untuk seorang anak buah. Apa yang kanak-kanak zaman dulu kutip selama 2 minggu beraya, kanak-kanak kini kumpul amaun sama dengan sumbangan seorang dua sahaja.

Memang tak dinafikan dari aspek kemampuan kewangan,masyarakat kita memang sudah lebih mampu. Berbelanja besar untuk derma hari raya kepada kanak-kanak juga satu tindakan mulia tetapi kita juga mendidik anak generasi masa depan, bahawa duit mampu diperoleh dengan mudah.

Tak mengejutkan pun kalau kanak-kanak dah mampu beli telefon pintar sendiri hanya dengan kutipan duit raya. Smartphone makin murah, duit makin banyak mereka terima kan?

Namun situasi itu menyebabkan kesukaran untuk ibu bapa atau guru membendung kemahuan nafsu kanak-kanak dan anak muda, untuk berbelanja.

Situasi ini diburukkan lagi dengan keselesaan kita menggunakan sistem bayaran nirtunai. Bayangkan lagi 5, 10 tahun - generasi akan datang adalah generasi yang mungkin tak pernah lihat duit kertas dan syiling.

Nak ajar mereka menyimpan sesuatu yang digital, memang adalah satu perkara yang cukup sukar. Mak ayah zaman sekarang dapat lihat tabung makin berat, masa mereka masih kecil. Anak-anak kita pula nak diajar menyimpan sesuatu yang mereka tak nampak apa yang mereka simpan.

Dalam era dimana teknologi memudahkan komunikasi dan komunikasi memudahkan sebaran media, generasi muda zaman sekarang sudah tidak ada masa bosan kalau dibekalkan dengan internet. Masa mereka setiap detik diisi sesuatu; kalau tak menelaah media sosial atau internet mereka akan memenuhkan masa lapang dengan melayan berjuta-juta video yang 'ke udara' 24 jam.

Mereka tidak jelas apa itu konsep masa lapang dan kurang mengalami rasa bosan; mengakibatkan generasi akan datang ini terlalu mudah bosan apabila tidak ada sesuatu untuk dilakukan. Kenapa situasi ini bahaya?

Ini kerana selama ini kita beranggapan kebosanan timbul apabila kita tidak ada benda untuk dilakukan. Pendapat ini salah.

Kebosanan sebenarnya timbul bila kita tidak ada aktiviti YANG KITA SUKA LAKUKAN.

Generasi muda mempunyai terlalu banyak pilihan jenis aktiviti yang mereka suka lakukan dalam dunia maya, sehinggakan jarang dalam hidup mereka tiada benda yang mereka mahu lakukan.

Kajian penyelidiksejak tahun 2011 menunjukkan 'kebosanan' sebenarnya perlu dalam hidup kita; kerana apabila kita tidak ada sesuatu yang kita gemar lakukan, situasi itu merangsang kreativiti seseorang untuk mencari sesuatu yang berbeza.

Daripada rangsangan itu, seseorang akan mencuba perbuatan baru, termasuklah berimaginasi atau mencipta idea yang boleh difikirkan bagi mengisi masa yang ada. Imaginasi yang aktif dilihat sebagai orang tengah, menghubungkan rasa bosan dengan daya kreativiti seseorang individu.

Sekiranya seseorang sudah biasa memenuhkan masa mereka dengan aktiviti yang mereka suka - kecenderungan sebegitu menghalang pembentukan kreativiti dalam minda. Fikiran mereka jarang mencapah keluar dari kebiasaan cuba mencari atau mengejar sesuatu yang berlainan daripada apa yang biasa mereka lakukan.

Masalahnya, isu ini bukan saja berlaku di kalangan kanak-kanak dan remaja. Mak ayahnya pun sama, lebih gemar menatap skrin 6 inci depan mata.

Kerana internet dan media sosial sudah dianggap sebagai lokasi di mana idea, imaginasi dan kreativiti bergabung; sedangkan realitinya anda akan lebih kreatif bila anda tak ada langsung benda yang nak dibuat.


Bagaimana Casing Telefon Baru Boleh Dijual Sebelum Telefon Dirasmikan?

Perasan tak selalunya apabila model terbaru sesebuah jenama telefon pintar itu dikeluarkan, sudah terdapat banyak casing telefon pintar tersebut yang dijual di pasaran?

Ini bermakna syarikat pengeluar seakan-akan sudah tahu rekabentuk fizikal sesuatu model telefon pintar terbaru beberapa minggu sebelum ianya dilancarkan secara rasmi di pasaran. Soalannya, bagaimanakah perkara ini boleh terjadi?

Kita secara umumnya tahu syarikat besar seperti Apple amat menjaga kerahsiaan rekabentuk dan spesifikasi sebenar telefon pintar terbaru keluaran mereka untuk memberikan kejutan kepada pengguna mereka.

Namun, bagaimanakah syarikat pengeluar casing boleh menghasilkan casing telefon terlebih dahulu sebelum telefon tersebut dilancarkan?

Apple menjual jutaan unit iPhone dan bagi menampung permintaan yang tinggi, mereka menghasilkannya daripada beberapa buah kilang seluruh dunia terutamanya di China.

Dalam keadaan begitu, amatlah sukar untuk menutup mulut pekerja di kilang tersebut daripada menyebarkan mana-mana spesifikasi iPhone kepada orang luar. Malah, perkara ini pernah didedahkan sendiri oleh beberapa individu yang bekerja dengan syarikat pengeluar casing telefon pintar bagaimana mereka mendapat informasi dari sumber dalaman.

Bagi pengeluar casing pula, mereka biasanya akan mendapatkan informasi daripada beberapa sumber dalaman yang dipercayai. Mengeluarkan casing dalam kuantiti yang banyak untuk model telefon pintar terbaru sebelum ianya dikeluarkan secara rasmi merupakan sebuah risiko yang besar.

Tempat pertama untuk bermula ialah Shenzhen, bandar di selatan China di seberang Hong Kong. Ia adalah salah satu pusat pengeluaran telefon mudah alih untuk banyak syarikat, bukan hanya iPhone. Di sana, kira-kira 3,000 kilang menghasilkan telefon, tiruan telefon dan aksesori.

Malah, syarikat pengeluar casing ada kalanya tidak boleh benar-benar membezakan antara prototaip iPhone yang dicuri atau iPhone palsu yang seakan-akan original. Bob O'Donnell, Presiden TECHnalysis berada di Shenzhen beberapa tahun yang lalu sejurus sebelum pengumuman iPhone 6 dan ditunjukkan oleh penjual peranti baru yang belum pernah dilihatnya sebelum itu.

Tiga minggu kemudian, apabila iPhone 6 diperkenalkan di California, O'Donnell terkejut kerana ia benar-benar sama dengan telefon yang dilihatnya di Shenzen sebelum itu. Mengimbas kembali telefon di Shenzhen, O'Donnell berkata, "sama ada ia adalah iPhone yang diseludup keluar atau hanya iPhone palsu yang bagus, saya tidak tahu pada masa itu".

Ada syarikat yang melakukan kerjasama secara rasmi dengan Apple untuk mengeluarkan casing bagi telefon pintar terbaru keluaran mereka. Kebiasaannya nama-nama besar seperti Belkin, OtterBox dan T21 antara syarikat yang menggunakan pendekatan ini.

Namun, tidak semua syarikat berpeluang untuk mendapatkan kerjasama seperti ini. Ada beberapa pihak mendedahkan Apple amat teliti untuk membuat kerjasama sebegini dan hanya memilih syarikat yang menjual casing pada harga premium dan mempunyai jenama dipercayai.

Kerana kerjasama rasmi ini juga, tidak hairanlah harganya juga agak premium. Selain itu, rekabentuk yang dikeluarkan oleh jenama-jenama ini selalunya terlalu kebiasaan, tidak cukup menarik di mata kebanyakan pembeli.

Maka, tidak hairanlah banyak syarikat lain mengambil peluang ini untuk menghasilkan casing mereka pada harga lebih murah dan sudah tentulah rekabentuk yang lebih pelbagai.

Bagi syarikat yang menggunakan sumber dalaman yang dibocorkan, mereka tetap perlu bergantung kepada faktor nasib kerena tidak semua maklumat yang diberikan bensar. Sekiranya rekabentuk sesuatu iPhone baru itu tidak tepat misalnya, mereka akan mengalami kerugian yang besar.

Mark Gurman, editor kanan 9to5Mac.com, mengimbas kembali iPhone 4S berbentuk titisan air mata yang terkenal yang tidak pernah wujud. Ramai orang menjangkakan butang "Home" iPhone akan berubah namun sebenarnya tidak. Pada musim luruh 2011, banyak pengeluar casing sedang membina reka bentuk iPhone 5 'titisan air mata' apabila Apple hanya merancang iPhone 4S berdasarkan reka bentuk model dari tahun sebelumnya.

Khabar angin itu yang dilaporkan secara meluas dalam talian, menyebabkan Hard Candy, syarikat pembuat casing menghasilkan 50,000 casing yang sama sekali tidak sesuai untuk rekaan iPhone terbaru. Menurut laman AppleInsider, perjudian ini nampaknya turut perlu mengambil kira faktor nasib baik.

Hard Candy sebelum itu telah menggunakan pendekatan sama untuk membuat pengeluaran berdasarkan skema lukisan iPod touch yang bocor dan mengalahkan pembuat casing lain untuk dipasarkan. Pada 2011, Bloomberg meramalkan bahawa pendapatan syarikat Hard Candy akan melepasi $50 juta menjelang 2013.

Beberapa tahun selepas ia menghasilkan 50,000 kes iPhone 4S yang tidak berguna, Hard Candy akhirnya terpaksa gulung tikar kerana mengalami kerugian yang sangat besar.

Mengeluarkan casing model iPhone terbaru sebelum ianya dilancarkan secara rasmi sememangnya satu perjudian yang sangat besar. Jika rekabentuknya tidak sama, maka syarikat pengeluar akan kerugian besar dan tidak mustahil akan gulung tikar seperti syarikat Hard Candy.

Namun, banyak syarikat yang sanggup mengambil risiko besar ini kerana permintaan yang sangat tinggi dan keuntungan yang bakal mereka perolehi. Pasaran untuk aksesori telefon semakin berkembang: Selepas keluaran iPhone 6, jualan aksesori melonjak sebanyak 43%, yang lebih besar daripada lonjakan 17% dalam jualan selepas keluaran iPhone 5.

Syarikat pengeluar akan memperoleh jualan yang luar biasa sekiranya casing mereka sudah tersedia untuk dijual dalam beberapa minggu terawal selepas model telefon pintar baru itu dilancarkan.

Mengikut statistik, rakyat Amerika membelanjakan $1.9 bilion untuk 64 juta kes iPhone pada 2015 sahaja dan margin keuntungan adalah tinggi untuk casing plastik ringkas. Maka tidak hairanlah banyak syarikat berlumba-lumba menghasilkan casing telefon model baru walaupun sedar akan risiko bear dihadapi mereka sekiranya rekabentuk yang dihasilkan sama sekali berlainan daripada maklumat ura-ura yang mereka perolehi.


Kenapa Wang Pendapatan Disebut Sebagai 'Gaji'?

Bagi golongan pekerja, tidak ada hari lebih indah dalam rutin pekerja selain daripada hari gaji.

Selepas berpenat lelah bekerja dengan tekun dan sabar (atau malas dan culas bagi sesetengah orang), merasai imbuhan pekerjaan yang telah kita lakukan merupakan sesuatu yang dinanti.

Kita semua tahu, gaji dalam bahasa Inggeris disebut dengan bermacam jenis istilah berbeza, boleh disebut sebagai pay, salary, income, stipend dan wage.

Kita pula sebut gaji. Dari mana datangnya istilah-istilah ini agaknya?

Earn merupakan istilah yang telah lama wujud di kalangan masyarakat Eropah, berasal daripada istilah Jerman-Proto 'aznon' yang bererti seseorang yang berkhidmat dalam bidang pertanian.

Istilah itu dipinjam ke dalam bahasa Inggeris Kuno, digubah menjadi earnian yang membawa maksud seseorang yang berhak mendapat ganjaran atas hasil kerjanya.

Walaupun income kini digunakan bagi merujuk kepada pendapatan atau gaji, sebenarnya istilah ini merujuk kepada satu perbuatan, di mana seseorang diminta masuk atau senang cerita, sama seperti ungkapan 'sila masuk!' yang disebut sebagai incumen.

Bagaimanapun apabila masyarakat di barat mula gemar menyebut bayaran-bayaran wang yang hadir dalam dialek mereka sebagai 'comes in', slanga itu akhirnya melekat untuk dirujuk bukan saja kepada pendapatan syarikat bahkan mula diguna kumpulan pekerja dengan maksud sama; yang akhirnya menjadikan income dirujuk untuk gaji.

Dari aspek kajian bahasa, pay (bayaran) dan peace (keamanan) berkait sebenarnya.

Ini kerana masyarakat Eropah zaman dahulu ada satu sistem bayaran atau denda yang dikenakan kepada satu pesalah, bagi menjaga keamanan komuniti.

Bayaran yang dikenali sebagai pax ini dibuat bagi memastikan setiap pesalah menanggung akibat dan mangsa pula menerima imbuhan daripada kecelakaan yang menimpa mereka.

Pada abad ke 12, masyarakat Perancis mula merujuk bayaran ini sebagai paier, berbentuk imbuhan secara am yang perlu dibayar selepas sesuatu perkhidmatan atau insiden, menyebabkan kita pun merujuk gaji sebagai pay.

Tetapi di banyak negara Eropah, mereka masih menggunakan istilah ini yang bunyinya agak klasik.

Stipend merupakan istilah yang diguna masyarakat Eropah zaman dahulu bagi merujuk kepada gaji yang dibayar raja kepada tentera atau askar.

Dana yang digunakan oleh raja bagi membuat pembayaran pula, datangnya daripada stipendium atau kutipan cukai yang menjadi sumber kepada gaji askar yang berkhidmat.

Rasanya inilah istilah sinonim dengan gaji yang paling popular di Malaysia. Pernahkah anda terfikir dari mana datangnya istilah ini?

Salary hadir daripada budaya kalangan askar era Rom terdahulu, yang berkhidmat dengan pemerintah.

Hasil perkhidmatan mereka dibayar menggunakan bahan garam yang pada ketika itu dilihat sama nilai dengan emas zaman sekarang, kerana mampu digunakan untuk bermacam jenis cara masakan serta mengawet makanan.

Sistem bayaran ini dikenali dengan nama salarium, di mana askar bersetuju untuk menerima garam sebagai pampasan.

Untuk yang terakhir, mari kita lihat dari mana datangnya istilah gaji pula. Cuba teka dari mana datangnya istilah ini?

Gaji adalah saduran istilah bahasa Belanda gage, yang membawa makna pendapatan seseorang atas khidmatnya mula diamalkan semasa penjajahan Belanda di sekitar sini.

Istilah gage ini pula merupakan istilah pinjaman dari bahasa Perancis 'gage' yang mempunyai ejaan dan makna serupa. Uniknya, daripada istilah asal bahasa Perancis ini, wujud juga istilah wage akibat perubahan dialek di kalangan penutur bahasa Perancis di bahagian utara.

Sebelum istilah gaji yang ada sekarang terbentuk, masyarakat kita pernah juga menulis istilah ini dengan ejaan gadjie sebelum diringkaskan corak tulisannya.


5 Selebriti Terkenal Yang Namanya Diambil Dari Tokoh Sejarah

Jika anda gemar mengkaji sejarah barat, anda pasti akan menemui beberapa nama yang seringkali kita dengar bagi merujuk kepada selebriti atau artis barat yang popular.

Apabila timbul situasi sebegini, jika anda sama seperti penulis pasti anda akan mula memikirkan adakah persamaan ini disengajakan atau memang hanya sebuah kebetulan yang terjadi.

Pernahkah anda terfikir kenapa ada segelintir tokoh hiburan mempunyai nama baik nama sebenar atau nama samaran yang berkait dengan tokoh sejarah? Berikut adalah lima individu dalam industri hiburan yang namanya wujud dalam buku-buku teks sejarah zaman lampau.

Bintang hip-hop di Amerika Syarikat satu ketika dahulu sebelum insiden pembunuhan beliau yang didalangi persengketaan antara dua puak bertelagah pada tahun 1996, menamatkan karier Tupac Amaru Shakur.

Sehingga hari ini dikenang sebagai individu paling berpengaruh dalam mempopularkan budaya dan muzik hip-hop, nama sebenar Tupac selepas lahir adalah Lesane Parish Crooks.

Namun dia diberikan nama tidak rasmi oleh ibunya, Afeni Shakur dengan nama Tupac Amaru Shakur - nama yang menjulang dirinya dan diambil daripada nama tokoh pemberontakan masyarakat Peru, dengan nama hampir serupa digabung dengan nama keluarga ibunya.

José Gabriel Túpac Amaru atau Tupac Amaru II adalah pejuang yang mengetuai masyarakat yang menetap disekitar Banjaran Andes, bangkit melawan kependudukan Sepanyol di sana - dengan hasrat mahu memulakan kembali legasi tamadun Inca yang pernah bertapak di kawasan tersebut.

Lahir pada tahun 1742, Tupac Amaru dibesarkan keluarga makciknya akibat kematian kedua ibu bapanya, yang mendidik beliau sebagai seorang yang kuat serta teguh dengan pegengan agama.

Oleh kerana kedudukan mendiang ayahnya yang terkenal sebagai pegawai majistret dalam organisasi kerajaan Inca, Tupac mewarisi jawatan itu setelah cukup umur mentadbir jajahan yang sebelum itu ditadbir ayahnya.

Pengaruh beliau serta legasi ayahnya membolehkan Tupac menyatukan masyarakat mereka untuk bangkit melawan pemerintahan Sepanyol, yang pada ketika itu banyak mengenakan dasar yang menekan penduduk.

Berdepan tentera Sepanyol yang lebih lengkap serta ramai, akibat pembelotan dalaman, Tupac ditangkap pada 15 Mei 1781. Selama 3 hari dia diseksa.

Tanggal 18 Mei 1781, Tupac Amaru terpaksa menyaksikan sendiri isteri dan anaknya dibunuh di depan mata sebelum dia dihukum mati, dengan keempat-empat tangan dan kakinya diputuskan dari tubuh terlebih dahulu selepas ditambat kepada kuda, sebelum kepalanya dipenggal kerana memberontak menentang pemerintah.

Wajah Madonna sekarang memang sudah jauh berbeza dengan satu ketika dulu, besar kemungkinan akibat obsesi penyanyi ini untuk melakukan bermacam jenis prosedur bagi mengembalikan seri wajah.

Namun kita tidak boleh menafikan ketika muda, Madonna merupakan antara bintang paling cantik dan seksi di Hollywood. Tetapi tahukah anda apa sebenarnya cerita di sebalik nama beliau?

Madonna Louise Ciccone lahir pada tahun 1958 hasil pasangan daripada etnik Itali belah bapa dan Perancis di pihak ibunya. Dia dinamakan dengan nama itu, bagi mewarisi nama ibunya Madonna Fortin, terkenal di sekolah kerana gemar melakukan aksi yang agak keterlaluan serta seksi walaupun belajar di sekolah Katolik.

Istilah 'Madonna' datang daripada istilah Itali 'ma donna' yang digunakan bagi merujuk kepada seorang wanita atau 'my lady.'

Di kalangan masyarakat Itali yang menganut ajaran Kristian, mereka juga kerap merujuk ibu kepada Jesus Christ iaitu Mary sebagai 'ma donna' bagi menggambarkan kedudukan tokoh itu dalam masyarakat dan kepercayaan mereka.

Sekitar abad ke 17, penggunaan istilah 'ma donna' mula digunapakai dalam terjemahan kitab Bible dibeberapa kawasan tertentu secara jelas merujuk kepada Mary, khususnya di kawasan di mana aliran Katolik mempunyai pengaruh kuat sehinggakan ada pendapat menyebut lebih baik istilah 'ma donna' dikhususkan hanya untuk penggunaan ini.

Tetapi disebabkan oleh kemunculan seorang bintang pop bernama Madonna yang memang mempunyai nama sebenar dengan nama itu, perbincangan berkenaan kesesuaian larangan penggunaan nama tersebut untuk subjek lain mula dibangkitkan.

Anda mungkin mengenali pelakon Anne Hathaway sebagai pemain kepada watak Catwoman dalam siri filem Batman arahan Christopher Nolan.

Bagi peminat sastera klasik, nama itu sebenarnya lebih mirip dengan seorang tokoh sastera paling besar dan paling berpengaruh dalam dunia penulisan barat.

Anne Hathaway adalah nama kepada isteri penulis William Shakespeare, penulis kepada kisah Romeo and Juliet, Hamlet, Macbeth serta banyak lagi cerita yang terus diolah dan diadaptasi sehingga ke hari ini.

Berusia 8 tahun lebih tua berbanding suaminya, Anne Hathaway lahir di Warwickshire, England pada tahun 1556. Melangsungkan perkahwinan pada tahun 1582, pasangan Shakespeare dikurniakan 3 orang anak.

Walaupun Anne Hathaway era moden berkongsi nama dengan salah seorang tokoh dalam sejarah, dia secara peribadi kurang senang dengan namanya yang memang diambil daripada tokoh sejarah itu oelh ibunya, lebih selesa digelarkan 'Annie' dalam rutin seharian.

Dido muncul sekitar tahun 1999, menggemparkan dunia muzik antarabangsa dengan sebuah album yang segar dan unik bagi zaman tersebut.

Kejayaan album berjudul 'No Angel' itu menjadikan beliau layak tersenarai dalam senarai 30 album paling laris jualannya di United Kingdom dan kekal dalam senarai sehingga sekarang.

Lahir dengan nama yang aneh serta diakui tuan punya badan sendiri iaitu Florian Cloud de Bounevialle O'Malley Armstrong.

Walaupun mempunyai nama panjang, ibu dan ayahnya menamakan dia dengan nama samaran 'Dido' (disebut Dai-do), diambil daripada nama Permaisuri Dido, pengasas kepada kerajaan Carthage yang terletak kini disekitar Tunisia, ditubuhkan pada tahun 814SM.

Kisah berkenaan bagaimana Permaisuri Dido menubuhkan empayar itu bagaimanapun disangkal dek ketiadaan bukti atau penemuan yang sahih berkenaannya.

Banyak rujukan tentang Dido direkodkan dalam bentuk penulisan peribadi serta sajak, khususnya dalam koleksi sajak Latin berjudu Aeneid, yang menceritakan tentang seorang pahlawan kota Troy bernama Aeneas yang bertemu dengan Permaisuri Dido, yang akhirnya berakhir dengan rasa suka sama suka.

Sejak dari dulu penulis merasa aneh kenapa seorang lelaki yang aneh seperti Marilyn Manson, mempunyai nama yang aneh. Sama ada anda seorang peminat muzik Marilyn Manson atau tidak, kami yakin anda sekurang-kurangnya tahu tentang kewujudan beliau.

Identiti beliau unik dan ganjil, jika dibandingkan dengan pemuzik-pemuzik lain sezamannya. Brian Hugh Warner lahir pada tahun 1969, mempunyai etnik Inggeris, Jerman dan Poland memulakan kerjaya dalam bidang hiburan sebagai seorang jurnalis.

Perkenalannya dengan individu berpengaruh dalam industri membuka jalan kepada beliau untuk menceburi bidang bidang muzik. Dia memberanikan diri berhijrah ke Florida bagi memulakan sebuah kugiran baru.

Bagi membentuk persona pentas, Brian menggabungkan dua nama iaitu nama ikon hiburan Hollywood dekad 1960-an iaitu Marilyn Monroe serta nama Charles Manson, ketua kepada kultus, pembunuh bersiri terkenal serta seorang ahli muzik di Amerika Syarikat yang mendominasi media ekoran perbuatannya dalam dekad sama.


Bahasa Malta : Satu-Satunya Dialek Arab Yang Ditulis Dengan Tulisan Rumi

Dalam membicarakan penulisan atau skrip bahasa Arab, kita tidak boleh lari daripada menggabungkan bahasanya dengan sistem tulisan berasaskan huruf Arab yang mengandungi 28 jenis abjad.

Walaupun ada varian tulisan berbeza yang diasaskan daripada sistem tulisan Arab ini diamal seperti tulisan Jawi di Malaysia untuk menulis bahasa Melayu, huruf Arab sinonim dengan bahasa Arab. Kedua-duanya sukar untuk diasingkan.

Tetapi tahukah anda ada varian bahasa Arab berbeza, yang ditulis bukan dengan abjad Arab - sebaliknya menggunakan sistem tulisan Latin atau Rumi?

Negara kepulauan Malta mempunyai identiti unik di kalangan masyarakat dunia, kerana kedudukannya yang terletak di antara dua buah masyarakat yang mengamalkan budaya berbeza.

Sekiranya anda buka peta dunia, anda akan mendapati Malta terletak di Lautan Meditteranean, di antara Kepulauan Sicily di Itali dan bahagian timur laut Tunisia, sebuah negara Arab dalam benua Afrika.

Di sekelilingnya, Malta dikelilingi negara Arab lain seperti Libya, Mesir dan Algeria dengan Malta pula diiktiraf sebuah negara Eropah.

Ekoran daripada kedudukan Malta sebagai sebuah negara kepulauan yang dikelilingi dua masyarakat jauh berbeza, sejarah Malta menyaksikan pertembungan pelbagai pengaruh yang datang dari Itali dan Greece di sebelah Eropah serta negara Arab di benua Afrika, membawa impak besar kepada komuniti di Malta.

Salah satu kesan ketara yang masih diamalkan di Malta, adalah penggunaan bahasa berbentuk hibrid; gabungan elemen bahasa Arab dari Afrika dengan bahasa Latin Baru yang dibawa dari pengaruh Eropah.

Percampuran ini membentuk apa yang kita namakan sebagai bahasa Malta atau Maltese, satu-satunya cabang bahasa di dunia yang mengandungi bahasa Arab sebagai penyumbang kosa kata yang besar tetapi ditulis dalam bentuk Rumi atau Latin.

Pada tahun 2004, Kesatuan Eropah menyenaraikan Maltese sebagai salah satu bahasa rasmi di Eropah, menjadikan bahasa itu satu-satunya bahasa yang berorientasikan Arab diiktiraf di sana.

Dikategorikan sebagai salah satu bahasa Semitik dalam kajian bahasa, Maltese menggabungkan dialek Arab dari Algeria dan Tunisia dengan bahasa Itali dan bahasa Sicily, bahasa masyarakat tempatan Kepulauan Sicily.

Selepas perpecahan empayar Rom kepada dua bahagian, Kepulauan Malta jatuh ke tangan Empayar Rom Barat sekitar abad ke 4. Pada era Empayar Rom Byzantine, kemasukan orang-orang Yunani atau Greece ke sana digiatkan, membawa bersama budaya baru yang membentuk asas ketamadunan di sana.

Pertukaran budaya ini bagaimanapun mengalami perubahan besar selepas Malta bertukar tangan, dalam perkembangan empayar kerajaan Islam di bawah Khalifah ar- Rashid dengan Empayar Rom Byzantine.

Selepas Kepulauan Sicily jatuh ke tangan kerajaan Islam, angkatan tentera Islam berjaya menguasai pemerintahan Malta sekitar abad ke 10, membawa perubahan besar kepada komuniti kepulauan itu khususnya dalam bidang pertanian serta pengenalan bahasa berbeza.

Malta diperintah oleh Empayar Islam Sicily yang berpusat di Balarm (kini dinamakan semula sebagai dengan nama asalnya Palermo), membangun pesat serentak dengan Sicily yang akhirnya menjadi antara pusat ekonomi utama di Eropah.

Migrasi di antara dua pulau itu selama beberapa abad membentuk perkongsian bahasa yang kini dikategorikan sebagai Arab-Sicily (Siculo-Arabic).

Pada tahun 1091, orang-orang Normandy hasil gabungan masyarakat Viking, Frank dan Rom berjaya merampas Kepulauan Malta daripada orang Islam, selepas kejatuhan kota Mdina yang dijadikan pusat pentadbiran kerajaan Islam di sana. Nota : Kota Mdina ini masih dipelihara sehingga ke hari ini!

Ekoran daripada perubahan tampuk kepimpinan, pengaruh Islam dibawa masyarakat Arab mula lemah diganti dengan ajaran Kristian, yang turut memperkenalkan sistem tulisan Latin kepada masyarakat di Malta.

Walaupun dipengaruhi Kristian dan sistem abjad Latin, istilah-istilah serta dialek yang diwarisi daripada masyarakat Arab selama lebih 220 tahun pemerintahan kekal diamal. Jika dianggarkan keseluruhan kosa kata Maltese zaman moden, masih ada anggaran 1/3 perkataan dalam Maltese adalah istilah Arab.

Usaha kuat mubaligh Kristian menjadikan tulisan Latin sebagai tulisan rasmi membawa kepada keperluan masyarakat Malta untuk menterjemahkan istilahArab yang telah mereka gunapakai ke bentuk tulisan Latin, yang dibuat secara terjemahan terus.

Ini menjadikan bunyi yang disebut warga Malta masih kuat berbunyi 'Arabnya' walaupun dari segi tulisan, sukar untuk kita percaya wujudnya elemen Arab dalam pertuturan dan penulisan mereka.

Segelintir masyarakat Malta sendiri kadangkala tidak menyedari bahawa apa yang mereka sebut, tulis dan baca setiap hari - sebenarnya berasal dari dialek orang Arab yang berjiran dengan mereka, dek identiti Eropah yang sudah menjadi tunjang masyarakat di sana.

Perang politik, pertukaran kerajaan, perkongsian budaya serta migrasi yang berlaku menjadikan Malta masyarakat yang unik, kerana mulut mereka boleh bercakap Arab tetapi jika disuruh menulis, tak ramai agaknya yang tahu alif baa taa.


5 Negara Yang Mengalami Krisis Air Terburuk Dunia

Air merupakan isu yang kompleks memandangkan tiada satu punca utama bagi krisis air global. Kekurangan air ialah cara yang lebih objektif untuk membandingkan ketersediaan (atau kekurangannya) air merentas negara, biasanya mewakili nisbah permintaan air rantau kepada bekalan air.

Ini bermakna kita boleh mengukur krisis air secara keseluruhan. Walau bagaimanapun, ini tidak mengambil kira semua risiko yang terlibat dalam krisis air global. Oleh itu, "krisis air" ( Water stress) adalah istilah yang lebih luas yang digunakan untuk merujuk ketiadaan air yang boleh diminum yang mencukupi untuk memenuhi permintaan.

Kali ini, kami ingin kongsikan 5 negara yang mengalami krisis bekalan air terburuk di dunia. Walaupun negara Malaysia walaupun tiada dalam senarai ini, itu bukanlah bermakna kita boleh membazirkan bekalan air bersih kita sewenang-wenangnya.

Nota: Senarai ini bedasarkan keduduka yang dikeluarkan oleh World Resources Institute.

Krisis air Jordan juga seteruk jirannya. Sungai Jordan hari ini mengalir kurang daripada 10% daripada puratanya. Laut Mati, tarikan pelancong utama di negara ini, juga cepat kering kerana sungai-sungai yang memberinya bekalan sangat berkurangan.

Banyak sungai ini dikongsi dengan Israel dan Syria, mengalihkan air ke hulu untuk kegunaan mereka sendiri. Dengan sedikit peluang untuk berunding dengan negara-negara ini kerana hubungan yang tegang, Jordan terpaksa bergantung pada akuifer air bawah tanahnya untuk memberikan sumber airmemuaskan dahaga penduduknya yang semakin meningkat.

Keadaan ini telah memberi tekanan yang teruk pada akuifer, yang kini dialirkan pada kadar dua kali ganda kadar ia boleh diisi semula secara semula jadi. Dengan hampir 60% bekalan air Jordan datang daripada akuifer yang dieksploitasi secara berlebihan dan perubahan iklim yang merumitkan lagi isu ini, Jordan menghadapi kekurangan air yang besar dalam masa terdekat.

Banyak isu telah menyumbang kepada ketersediaan sumber air di Iran termasuk hujan tahunan yang rendah dan corak pengagihan air permukaan, perubahan iklim dan ketidakstabilan ekonomi dan politik di negara itu.

Dalam 20 tahun yang lalu, Iran telah kehilangan lebih 200 kilometer padu air tersimpannya, manakala paras air bawah tanah juga menurun dengan cepat pada kadar purata 28 cm setahun. Badan air permukaan di seluruh Iran, seperti Tasik Urmia dan tanah paya lembangan Helmand cepat berkurangan disebabkan peningkatan kemarau dan penggurunan serta penggunaan air yang berlebihan.

Peralihan daripada penggunaan sistem pengairan qanat tradisional kepada teknologi pertanian pengairan moden juga telah menyebabkan pengambilan air secara berlebihan. Selain itu, 77% daripada tanah di Iran hari ini mengalami kemarau antropogenik akibat penggunaan air bawah tanah tiga kali lebih tinggi daripada kadar ianya diisi semula secara semula jadi.

Sebuah lagi negara di Timur Tengah, Lubnan, kini menghadapi krisis air yang teruk yang diburukkan lagi oleh kejatuhan ekonomi yang mencengkam negara itu. Menurut UNICEF, kira-kira 70% penduduk negara ini menghadapi kekurangan air yang kritikal.

Manakala pada 2019, empat liter air botol berharga 1000 paun Lubnan, hari ini, jumlah yang sama boleh membeli hanya satu botol 500 ml, kenaikan harga lapan kali ganda. Lubnan juga mengalami sistem pengurusan air negara yang tidak cekap dengan isu-isu seperti kekurangan penyelenggaraan dan peraturan undang-undang, kehilangan air yang tidak dikira dan pemadaman berterusan.

Ditambah lagi dengan kemasukan lebih 1.7 juta pelarian Syria di negara itu, meningkatkan lagi isu kekurangan air.

Israel mempunyai salah satu teknologi dan amalan pengurusan air terbaik dunia. Negara ini menghasilkan hampir 85% daripada air yang boleh diminum daripada air laut atau air payau melalui proses penyahgaraman berskala besar.

Walau bagaimanapun, di sebalik pengurusan air yang baik, negara ini berada pada kedudukan tinggi dalam senarai negara yang berisiko menghadapi krisis air. Walaupun Israel terus berinovasi untuk memastikan air yang mencukupi kepada rakyatnya, perubahan iklim dan permintaan minum yang sangat tinggi untuk negara yang berkembang pesat dan membangun diramalkan akan meletakkan sistem itu di bawah tekanan yang besar.

Menurut kajian saintifik, Isreal menyahgaram hanya 0.5 bilion m3 air pada 2020. Pada 2065, angka ini dijangka setinggi 3.7 bilion m3 setahun, menuntut pembinaan 30 unit mesin penyahgaraman baharu untuk memenuhi keperluan ini. Ia juga memerlukan peningkatan bekalan elektrik untuk loji penyahgaraman.

Justeru, dekad-dekad yang akan datang pastinya akan menjadi cabaran kepada negara dalam era perubahan iklim dan isu-isu alam sekitar global yang lain.

Sebagai sebuah negara yang gersang dengan hanya kira-kira 82 mm hujan tahunan, Qatar secara semula jadi mengalami masalah krisis bekalan air. Bagaimanapun, sektor minyak dan gas asli yang berkembang pesat telah membolehkan negara ini  berkembang pesat dalam beberapa dekad kebelakangan ini dan melabur dalam teknologi canggih untuk mengekstrak air.

Namun, penggunaan berlebihan dan pembaziran air di Qatar membimbangkan. Negara ini mempunyai salah satu kadar penggunaan air domestik tertinggi di dunia, dengan purata 430 liter air yang digunakan setiap hari oleh isi rumah!

Selain itu, banyak air digunakan untuk memastikan tanaman dan tumbuhan di negara ini sihat bagi mengimbangi kada taburan hujan yang rendah. Qatar memperoleh sebahagian besar airnya untuk kegunaan pertanian daripada akuifer air bawah tanah, tetapi kadar penggantian air secara semula adalah kurang daripada kadar pengekstrakan air, mengurangkan paras air dalam akuifer dan meletakkan sumber air negara di bawah tekanan yang melampau.


Masalah Kecurangan : Implikasi Buruk Yang Semakin Melanda Malaysia

Dengan meningkatnya penggunaan media sosial sebagai platform penyampaian informasi, kita turut menyaksikan berita berkenaan kecurangan di kalangan pasangan semakin kerap dikongsikan.

Berita sensasi sebegini mengakibatkan kita terfikir adakah benar kadar kecurangan semakin meningkat atau ini satu propaganda yang diperbesarkan, akibat populariti media sosial?

Adakah faktor mudahnya komunikasi berlaku di antara individu luar lingkungan kenalan menjadi punca masalah perselingkuhan kerap berlaku?

Kenapa kes curang semakin kerap berlaku dan apakah faktor yang menyumbang kepadanya? Jom kita pelajari topik ini.

Seandainya kita nilai sentimen masyarakat, automatik majoriti mengatakan lebih ramai lelaki berlaku curang terhadap pasangan jika dibandingkan dengan kaum perempuan.

Kecurangan adalah punca kedua yang membawa kepada keruntuhan rumahtangga untuk setiap jantina; ketiadaan persefahaman menjadi punca utama.

Namun statistiknya menampakkan keseimbangan yang penulis tak jangkakan bila kita membicarakan tentang angka kejadian curang;

11.8% suami memohon perpisahan kerana isteri mereka curang sementara 20.5% perempuan menggunakan alasan sama menuntut diceraikan. Jurangnya tak sebesar mana kan?

Mungkin ada akan mengatakan banyak perempuan memilih mendiamkan diri tentang kecurangan suami sendiri.

Tidak dapat dinafikan situasi sebegitu memang berlaku tetapi kita harus juga terima secara statistiknya, itulah angkanya.

Sesuatu yang agak membuka mata penulis - hanya 2.8% kaum isteri di negara kita mahu diceraikan kerana enggan bermadu.

Ini menunjukkan, daripada anda sebagai suami berlaku curang, wanita tampak lebih terbuka menerima suami kahwin dua. Hahaha.

Satu perkara menakutkan diceritakan perunding psikologi keluarga dan guaman syarie, Puan Suzana Ghazali adalah statistik yang diperoleh berdasarkan sesi kaunseling yang telah beliau jalankan.

Menurut beliau, daripada 10 kes kecurangan melibatkan kaum isteri, 9 daripadanya berlaku di antara wanita itu dengan lelaki berstatus suami orang.

Apabila diajukan sebab kenapa keterlanjuran berlaku, majoriti wanita terlibat menyalahkan suami sebagai punca, gagal melaksanakan tanggungjawab sendiri.

Statistik ini walaupun tidaklah boleh dikira rasmi dek jumlah responden yang terlalu kecil, agak mengejutkan kerana mencabar persepsi yang sering digembar-gemburkan masyarakat.

Kita biasa mendengar kaum suami curang dengan wanita bujang sebagai kisah standard, tetapi siapa sangka wanita berkahwin lebih gemar curang dengan lelaki berkahwin?

Mari kita bincangkan pula sebab-musabab kenapa lelaki atau wanita mampu berlaku curang terhadap pasangan masing-masing.

Anda ingin tahu adakah kes curang semakin menjadi-jadi di negara kita? Ya, angkanya meningkat mendadak.

Menurut Pakar Perunding Kaunselor Kekeluargaan dan Perkahwinan, Hushim Salleh, angka pasangan berlaku curang meningkat sehingga 30 ke 40% jika dibandingkan dengan 1 dekad dahulu.

Menurut beliau, majoriti kes curang terkini yang beliau tangani mempunyai satu persamaan ketara; pengaruh media sosial sebagai 'orang tengah'.

Media sosial baik melalui Whatsapp dan Facebook memberikan individu dalam rumahtangga bermasalah, ruang yang lebih terbuka dalam mendapatkan platform mengisi kekosongan di hati mereka.

Pendapat ini disokong Ketua Hakim Mahkamah Syariah Terengganu, Wan Mohd Zakri Wan Mohd.

Beliau menyifatkan penggunaan media sosial tanpa kawalan di antara suami dan isteri, bukan saja mampu mengisi kesunyian individu bahkan bertanggungjawab menimbulkan syak wasangka di antara pasangan, yang membawa kepada masalah lebih besar.

Sebagai contoh semakin ramai individu berstatus suami atau isteri gemar membandingkan hubungan sendiri dengan pasangan lain, yang dapat mereka saksikan dalam perkongsian media sosial.

Perbandingan yang dibuat walaupun kelihatan seakan gurauan, sebenarnya mempunyai implikasi besar terhadap pemikiran dan tahap kepercayaan di antara pasangan.

Sehinggakan ada individu tidak lagi realistik dalam menuntut hak dalam rumahtangga, menjurus kepada kecenderungan untuk curang selepas dinafikan permintaan oleh pasangan yang sah.

Tak kiralah anda suami atau isteri, pasti anda pernah rasa tercabar melihat perkongsian pasangan lain di media sosial.

Jika anda positif, pasti anda akan menjadikannya inspirasi memperbaiki hubungan.

Namun kebanyakan kes curang yang semakin kerap berlaku didakwa berpunca daripada sikap suka membanding yang wujud akibat terpengaruh dengan media sosial.

Rasa sedih tidak dilayan seperti Raja atau Permaisuri membawa kepada rasa tekilan.

Dalam peringkat ini, individu yang sudah berumahtangga akan mula tercari solusi dan pencarian mereka terjawab dengan kehadiran orang ketiga.

Bermula dengan hubungan sebagai rakan sepejabat atau kenalan di media sosial, akhirnya bertukar menjadi orang yang dipercayai kerana sanggup mendengar permasalahan rumah tangga.

Bila dah percaya, akhirnya batas yang ada musnah kerana merasakan orang lain adalah ubat yang mampu mengubati duka lara. Nak curang dengan individu tak kita kenali pun mudah zaman sekarang.

Kita hanya perlu memberanikan diri menghantar mesej peribadi, bagi memulakan bicara. Gambar profil dah ada, hobi, kegemaran, kemahiran semua dah dikongsi kepada dunia maya.

Tinggal nak ajak berjumpa saja bila rasa percaya dah bertukar menjadi mesra.

Bila tertangkap, mulalah disalahkan pasangan sendiri yang sah dan halal kerana gagal memenuhi kesunyian dan keperluan berteman yang dirasai setiap hari.

Sedangkan realitinya, kalau kita tak benarkan sesuatu berlaku, takkan jadi kelaku buruk itu.


5 Pemain Bola Bertaraf Dunia Yang Berkait Dengan Indonesia

Era penjajahan Belanda di Indonesia mempunyai impak besar, bukan saja mengubah masyarakat Indonesia bahkan kesannya dirasai masyarakat Belanda di Eropah sana.

Hasil percampuran dua masyarakat berbeza akibat penghijrahan secara dua hala, ramai waris berketurunan campuran Belanda dan Indonesia dapat ditemui. Salah satu bidang yang kelihatan jelas susur-galur ini, melibatkan pemain bola sepak di Eropah, khususnya di Belanda dan Belgium.

Berikut adalah lima pemain bola sepak terkenal yang mempunyai identiti sebegini, membesar bukan saja sebagai warga Eropah yang berjaya tetapi mewarisi darah, budaya dan adat Asia dari jiran kita Indonesia.

Robin Van Persie mencipta nama sebagai pemain berbakat tetapi kurang berdisiplin bersama kelab Feyenoord di Belanda, sebelum naik menjadi penyerang utama kelab Arsenal dan tonggak utama Manchester United yang membawa kepada banyak piala.

Prestasi memuncak sebagai penjaring gol handalan membolehkan Van Persie menjadi tonggak pasukan kebangsaan Belanda untuk beberapa tahun, sebelum memilih untuk bersara. Kini dia bertugas sebagai jurulatih dengan bekas kelabnya Feyenoord.

Sebetulnya, beliau bukanlah berdarah Indonesia walaupun digembar-gemburkan warga Indonesia sebelum ini. Ye lah, dia pemain paling berprofil tinggi dalam senarai ini mestilah ramai yang nak ada berkait dengan dia.

Banyak pihak berkongsikan kisah bahawa Van Persie mempunyai nenek yang menetap di Surabaya, sehinggakan ayahnya Robert Van Persie terpaksa melakukan kenyataan pada tahun 2014 menafikan maklumat tersebut.

Van Persie 100% orang Belanda!Tetapi moyangnya merupakan pegawai tentera Belanda, yang telah membawa keluarga termasuklah neneknya menetap di Indonesia, menjadi punca kenapa ramai rakyat Indonesia claim Van Persie mempunyai darah Indonesia dalam badannya.

Salah tanggapan ini masih berlangsung sehingga ke hari ini walaupun sudah hampir satu dekad penafian tentangnya dibuat.

Marilah kita beralih kepada pemain handalan di Eropah yang benar-benar berdarah Indonesia. Salah seorang pemain berprofil tinggi yang terkenal adalah Radja Nainggolan. Nama dia pun 'Raja'.

Memegang kewargenegaraan Belgium, Nainggolan mencipta nama sebagai tonggak utama kelab Inter Milan di Itali serta perancang tengah Belgium untuk tempoh 8 tahun.

Masih aktif bermain, Nainggolan merupakan anak kepada ibu dari Belgium dan ayahnya Marianus merupakan warga Indonesia berketurunan Batak dari Sumatera. Status itu membolehkan Nainggolan memilih sama ada mewakili Indonesia atau Belgium sebagai pemain kebangsaan.

Walaupun bergelar bintang, Nainggolan tidak dapat lari kontroversi sepanjang kariernya akibat ketagihan merokok. Pada penghujung tahun 2022, dia ditamatkan kontrak bersama kelab Antwerp di Belgium, kerana merokok (vape) di bangku simpanan semasa perlawanan liga sedang berlangsung.

Sepanjang karier , memang sudah diketahui dia tidak dapat meninggalkan tabiat buruk itu walaupun bergelar pemain tonggak. Tetapi merokok di bangku simpanan, memang layak dikatakan agak melampau.

Apatah lagi dia sedap merokok bila pasukannya tewas 3-0 dalam perlawanan itu.

Jika kita bandingkan nama Giovanni van Bronchkhorst dengan perancang tengah pasukan Belanda yang lain, nama beliau mungkin mempunyai profil lebih rendah.

Namun van Bronchkhorst mempunyai reputasi yang baik di mana saja beliau bermain; terkenal sebagai pemain yang rajin, berdedikasi dan serius dalam karier beliau.

Mentaliti itu membolehkan van Bronchkhorst menjadi antara pengurus muda berprofil tinggi selepas persaraannya, membawa kepada kerjaya bersama kelab Feyenoord di Belanda di mana dia beroleh banyak kejuaraan serta Glasgow Rangers di Scotland.

Uniknya, van Bronchkhorst merupakan generasi ketiga kumpulan pendatang dari Indonesia yang hadir di Belanda.

Perang saudara di antara pemberontak Maluku menentang kerajaan Indonesia yang baru ditubuhkan, berakhir dengan kerajaan berjaya mendesak lawan, memberikan mereka pilihan sama ada setuju bergelar warganegara Indonesia atau dihantar 'pulang' ke Belanda.

Datuk dan neneknya menjadi antara penumpang 12 kapal yang memuatkan 12,500 orang dari Maluku, berani berhijrah ke negara baru mencuba nasib di sana. Setibanya mereka di sana, komuniti itu ditempatkan di The Hague, Belanda.

Dari komuniti pendatang inilah ayahnya Victor Van Bronckhorst, seorang individu berketurunan Indo-Belanda dan ibunya, Fransien Sapulette, berketurunan Maluku bertemu.

Untuk dua pemain terakhir dalam senarai ini, kita akan membincangkan berkenaan dua bintang Belanda yang terkenal kerana reputasi sebagai pemain yang paling agresif serta kasar atas padang.

Lahir pada tahun 1983, identiti ke-Indonesiaan dalam keluarga John Gijsbert Alan Heitinga sangat kuat kerana datuknya Gijsbert Johannes Heitinga berasal dari Pulau Belitung, Sumatera atau dikenali sebagai Billiton di kalangan komuniti Belanda di sana.

Anak kepada Gijsbert dan ayah kepada Johnny, Robert Heitinga juga lahir di Jakarta, Indonesia bersama 3 lagi adik beradiknya. Pada tahun 1959, Gijsbert membawa keluarganya ke Belanda bagi memulakan hidup baru. Di sana Johnny dilahirkan.

Heitinga terkenal sebagai pemain pertahanan tengah kental serta sukar berkonfrontasi atas padang. Walaupun terkenal dengan reputasi itu, stigma tersebut tidak menghalang Heitinga daripada mempunyai karier panjang.

Dia berkhidmat bersama kelab besar seperti Ajax Amsterdam, Athletico Madrid dan Everton, bermain dengan pasukan kebangsaan Belanda hampir 10 tahun dalam 87 penampilan serta dipanggil menyertai Piala Eropah 2 kali dan Piala Dunia 2 kali.

Kami akhiri artikel ini dengan memaparkan sejarah seorang lagi pemain kontroversi, bekas pemain tengah Belanda yang membuatkan ramai meradang, iaitu Nigel de Jong.

Namanya menjadi sebutan akibat corak permainan kerasnya, yang sudah beberapa kali mengakibatkan pemain lain mengalami kecederaan.  Sehingga de Jong bergelar 'Pemusnah' atau The Destroyer di kalangan pemain bola sepak profesional.

Dalam perlawanan akhir Piala Dunia 2010 yang menyaksikan 'trio main kasar' Belanda, iaitu Marc Van Bommel, Johnny Heitinga dan Nigel de Jong melakukan kekasaran demi kekasaran ke atas pemain Sepanyol, satu insiden melibatkan de Jong menjadi sebutan ramai.

Kami yakin peminat bola sepak takkan lupa tendangan ala kung-fu  beliau dalam perlawanan terhadap pemain tengah Sepanyol, Xabi Alonso. Aksi itu bagaimanapun tidak membawa kepada kad merah, sebaliknya dia hanya dihukum kad kuning.

Kini bergelar pengarah teknikal Persatuan Bola Sepak Belanda, latar belakang de Jong unik kerana latar belakang beliau terhasil daripada gerakan kolonial Belanda yang dimulakan beberapa ratus tahun dahulu.

Ibu beliau Marja Woldberg merupakan seorang wanita beretnik Belanda yang lahir di bandar Ambon, Kepulauan Maluku beberapa tahun sebelum keluarga ibunya kembali ke Belanda, selepas kemerdekaan Indonesia. Ayahnya Jerry de Jong, adalah seorang warga Suriname yang lahir semasa negaranya masih di bawah jajahan Belanda.

Selepas Suriname mencapai kemerdekaan pada tahun 1975, Jerry berhijrah ke Belanda dan memulakan keluarga di sana, bertemu dengan Marja. Pasangan itu dikurniakan anak tunggal yang dinamakan Nigel pada tahun 1984.

Mewarisi bakat ayahnya yang juga seorang pemain kebangsaan Belanda, Nigel terpilih menyertai akademi elit Ajax Amsterdam, yang membawa dia menjadi antara tonggak kelab tersebut.

Selepas Belanda, Nigel de Jong berhijrah ke England bersama kelab Manchester City dan berkelana ke Itali bersama AC Milan, menjadi perisai utama kelab dan pasukan kebangsaan Belanda yang ditakuti ramai pemain lain kerana tak ada orang suka dicederakan 'Sang Pemusnah.'


5 Teknologi 'Baru' Yang Sebenarnya Dah Lama Wujud

Kemudahan teknologi setiap hari yang banyak membantu memudahkan urusan kita.

Populariti teknologi baru yang membawa impak besar, menyumbang kepada kadar penggunaan tinggi yang mendorong permintaan hangat; kerana kita memang suka akan sesuatu yang baru. Tetapi bukan semua teknologi yang kelihatan 'baru', benar-benar baru dibangunkan.

Banyak produk yang kita anggap baru sebenarnya dah lama wujud tetapi trend yang membuatkan sesuatu tampak terkini, membuatkan kita tersalah tanggapan.

Berikut adalah lima teknologi produk 'era moden', yang telah wujud berdekad-dekad lamanya.

Semasa kemunculan terawal air fryer sekitar 10 tahun dahulu, banyak kali penulis melihat demonstrasi bagaimana penggunaannya di pasaraya. Memang mengagumkan bagaimana kita boleh menggoreng ayam tanpa menggunakan minyak!

Sebelum kita sampai ke tahap di mana penggunaan air fryer sudah jadi sesuatu yang perdana seperti sekarang, teknologi di belakangnya telah lama ada.

Sekitar tahun 1904, sebuah mesin yang mampu memasak menggunakan tekanan udara agar khasiat dalam daging tidak hilang telah dipatenkan.

Beberapa dekad kemudian pada tahun 1944, seorang usahawan bernama William L. Maxson membangunkan sejenis ketuhar yang dinamakan Maxson Whirlwind Oven, khusus untuk kegunaan memasak makanan dalam penerbangan pesawat.

Paten Maxson menunjukkan bagaimana motor dalam ketuhar tersebut berupaya memusingkan udara yang ada dalam kebuk memasak, mampu menempatkan 6 hidangan penumpang serentak dimasak dalam masa 15 minit tanpa memerlukan minyak.

Daripada paten pertama serta teknologi yang diperhalusi Maxson inilah, idea untuk mengkomersialkan penggoreng udara tanpa menggunakan minyak ditambahbaik - membolehkan kita menikmati makanan bergoreng, dalam kadar kalori yang lebih rendah akibat ketiadaan penggunaan minyak.

Sama ada anda gemar menggunakan fon kepala atau fon telinga, pasti anda merasa lega menggunakan model tanpa wayar, yang memudahkan pergerakan anda.

Teknologi tanpa wayar yang sudah semakin diterima sebagai standard, sebenarnya dibangunkan daripada dua idea dan teknologi.

Pertama adalah sebuah ciptaan jurutera Perancis bernama Ernest Mercadier, yang mencipta fon telinga pertama dunia dinamakan sebagai bi-telephone pada tahun 1891.

Bi-telephone diguna khusus untuk menyalurkan perbualan telefon ke telinga pemakainya melalui sambungan wayar, membuktikan ada permintaan di kalangan pengguna sistem pembesar suara kecil yang dipasang di telinga bagi memprivasikan perbualan.

Ciptaan kedua melibatkan fon kepala pertama tanpa wayar di dunia, diperkenalkan dalam dekad 1960-an oleh beberapa syarikat berbeza.

Rekaan yang dikenali sebagai 'radio headphone' merupakan sebuah unit radio transistor yang dibentuk menyerupai fon kepala yang kita guna sekarang, mempunyai penerimanya sendiri bagi membolehkan isyarat radio diterima seterusnya dimainkan dipembesar suara yang dipasang ditelinga kita.

Anggap sajalah nenek moyang kepada fon kepala kita, adalah sebuah radio yang disangkutkan di telinga secara terus.

Revolusi peralihan teknologi kenderaan dunia daripada sistem berasaskan minyak fosil kepada sistem berasaskan elektrik sedang rancak berlaku, termasuklah di negara kita.

Walaupun masih belum menyeluruh, perkembangan teknologi kereta elektrik serta sistem fasiliti sokongan yang dibangunkan telah mendorong ramai di antara kita berubah kepada sistem kereta baru ini.

Sedar tak, kereta elektrik pertama dunia telah diperkenalkan sejak tahun 1830-an lagi. Ini bermakna lebih hampir 200 tahun diperlukan untuk teknologi ini sampai ke tahap apa yang boleh kita lihat sekarang.

Usaha terawal membangunkan kenderaan elektrik bermula semasa jurutera zaman dahulu mencari jalan alternatif berasaskan enjin bagi menggantikan tenaga haiwan seperti kuda.

Selepas banyak pihak jurutera membangunkan idea serupa yang kurang kemas, ciptaan jurutera kimia bernama William Morrison dianggap paling praktikal untuk kegunaan. Ini kerana dia sedar apa kelemahan yang menyekat rekaan lain lebih berjaya.

Menggunakan kemahiran tinggi dalam bidang kimia, Morrison membangunkan bateri berkapasiti tinggi pada zaman tersebut berupaya menggerakkan kereta kuda dalam jarak tertentu.

24 bateri ciptaan beliau dipasang kepada sebuah gerabak kuda yang dihubungkan dengan sebuah enjin pacuan di belakangnya, mampu mencapai kelajuan sehingga 25km/j dengan membawa 6 orang penumpang.

Perjalanan pertama yang dilakukan di Chicago menjadi projek printis kepada pembangunan teknologi tersebut dianggap berjaya, memperkembangkan idea bahawa bateri yang membekal kuasa kepada enjin sepatutnya komponen utama dalam sistem kenderaan elektrik.

Apple iPhone merupakan peranti pertama dunia dilancarkan pada tahun 2007 yang berjaya menyatukan teknologi skrin sesentuh, dengan sistem antaramuka yang efektif dikawal dengan sentuhan.

Inovasi ini membezakan produk keluaran Apple itu dengan pesaingnya yang lain, menjadikan Apple pendahulu dalam sektor tersebut. Idea untuk teknologi itu bagaimanapun telah cuba dieksperimentasi banyak syarikat berdekad-dekad lebih awal.

Produk terawal yang menyatukan skrin sesentuh dengan sistem antaramuka diperkenalkan syarikat IBM menerusi peranti mereka IBM Simon, dikeluarkan pada tahun 1992.

Direka oleh IBM dan dibangunkan syarikat Mitsubishi dari Jepun, IBM Simon menjadi peranti pertama layak bergelar telefon pintar disebabkan fungsi-fungsi terbina dalamnya.

Setiap unit IBM Simon mampu melakukan panggilan telefon, menerima dan menghantar faks serta emel, mempunyai aplikasi kalendar, kalkulator, buku nota dan juga pengurus jadual harian.

Yang penting, IBM Simon mampu mentafsir dan menterjemahkan tulisan pengguna yang dibuat menggunakan pen elektronik, kepada teks. Ini adalah salah satu fungsi produk tersebut yang dianggap mendahului zaman.

Usaha pengeluar telefon pintar memperkenalkan sistem pengecas tanpa wayar, baru mula mendapat sambutan lebih meluas dek kematangan dan praktikalnya teknologi yang ada.

Situasi sekarang jauh berbebza berbanding satu dekad terdahulu yang memberikan pengguna solusi pengecasan yang kurang praktikal serta perlahan daripada aspek kadar pengecasan semulanya. Jika guna plag, 4 jam. Guna secara tanpa wayar? Mahu dekat sehari.

Teknologi pengecas yang memerlukan pengguna meletakkan telefon pada satu tapak khusus ini dikenali sebagai pengecasan induktif (inductive charging), telah dibangunkan sekitar dekad 1970-an diasaskan daripada idea pencipta terkenal Michael Faraday.

Faraday dikagumi kerana beliau adalah individu yang menemui kaedah bagaimana hendak menginduktifkan gelombang elektromagnetik, sekitar tahun 1831.

Seorang pencipta bernama John E. Trombly berjaya membangunkan sejenis peralatan pengecas lampu pada tahun 1977 untuk kegunaan pelombong, di mana pelombong hanya perlu meletakkan lampu itu disatu kedudukan bagi mengecas kembali tenaga dalam bateri.

Idea sama diperkembangkan lagi dengan pengenalan sistem pengecas yang mampu mengecas sebuah kenderaan pada tahun 1978, menggunakan gelombang elektromagnetik pada frekuensi 180Hz.

Dalam era moden, penubuhan Wireless Power Consortium (WPC) bagi menyelaraskan standard yang bakal digunakan dalam teknologi sebegini mempercepatkan lagi pembangunannya.

WPC membangunkan standard yang dikenali sebagai Qi, bagi memastikan keseragaman dan tahap keselamatan sistem yang dibangunkan mampu diguna secara menyeluruh serta menepat garis panduan yang dipersetujui. Jika anda pemilik telefon pintar yang boleh dicas tanpa wayar, kami yakin anda pengguna kepada pengecas Qi ini.


8 Slanga Popular Yang Melayakkan Anda Jadi Mat Rempit

Penggunaan slanga walaupun tidak dianggap betul dalam aspek tatabahasa, cukup popular sebagai kaedah komunikasi kita sehari-hari.

Slanga yang efektif memudahkan perbualan, meminimakan perkataan yang perlu dalam menerangkan sesuatu dan yang penting, merapatkan kemesraan di kalangan sesebuah komuniti penuturnya.

Satu kumpulan komuniti yang akrab dengan penggunaan slanga ciptaan sendiri adalah geng mat rempit, cukup terkenal dengan kreativiti menjenamakan satu istilah agar membawa ke makna berbeza.

Susah ke nak faham bahasa mereka ini? Kalau dah biasa, senang saja. Berikut 8 istilah mat rempit yang anda perlu tahu kerana mungkin di masa depan inilah agaknya cara rasmi anak muda kita berbahasa. Hahaha!

Istilah 'gegar' berkait dengan fenomena di mana berlakunya goncangan, seperti gempa bumi.

Bagi mat rempit, 'gegar' membawa makna perbuatan mencari gaduh atau melakukan kacau bilau, yang boleh dilakukan secara solo atau berkumpulan di sebuah lokasi biasanya tempat lawan atau individu tidak disukai.

Contoh ayat : "Hari ni kita pergi rumah Zack, kasi gegar dia sikit!"

Untuk golongan mat rempit, kencing membawa maksud perbuatan menipu atau berbohong yang menjatuhkan air muka mereka.

Kencing boleh digabung dengan perkataan 'basah' bagi menggambarkan betapa seriusnya pembohongan itu.

Contoh ayat : "Bro, lu kata lu nak bayar hutang hari ni tapi kau kencing aku lagi. Dah basah dah muka aku kau kencing hari-hari."

Diambil daripada istilah 'anjing' yang mewakili haiwan serta slanga 'menganjing' yang turut sama popular diamalkan masyarakat kita, 'hanjeng' biasanya disebut dalam nada keras bagi menggambarkan rasa kurang senang seseorang mat rempit kepada orang lain.

Contoh ayat : "Hanjeng siot mamat tu. Muka pecah rumah tapi berlagak kacak dan ada rupa."

Golongan mat rempit gemar menggambarkan sesuatu yang cantik atau lawa pada mereka dengan perkataan 'meletup' atau 'merecik.'

Kebiasaannya disebut apabila mereka takjub dengan sesuatu yang mereka rasa terbaik dan lawa, boleh berkait dengan alat ganti motorsikal atau wanita, sesuatu yang diwakilkan oleh mat rempit sebagai meletup/merecik layak dikatakan yang terbaiklah rupanya.

Contoh ayat : "Kau dah tengok motor Lan lepas dia makeup? Meletup beb motor dia. Ekzos meletup! Awek pun merecik!"

Jangan ingat mereka bercakap tentang sesuatu yang terbakar pula! Jika anda selama ini tak faham apa benda yang panas, 'panas' dalam kamus mat rempit bermaksud sesuatu yang didambakan oleh mat rempit dan juga pencuri.

Kalau mereka kata 'motor model ABC tengah panas!' boleh bermaksud sama ada model itu tengah laku jualannya atau model itu kerap menjadi mangsa kecurian.

Contoh ayat : "Lepas motor RXZ aku kena curi, aku dah malas nak guna motor panas lagi. Serik aku! Hanjing punya pencuri!"

Jangan terkejut perkataan panas dalam slanga mat rempit turut mampu membawa istilah ketiga, bagi mewakili sesuatu biasanya kawasan atau lokasi yang dikhuatiri mereka berisiko tinggi.

'Kawasan panas' merujuk kepada tempat di mana operasi polis trafik kerap diadakan atau sering berlaku sekatan jalan raya. Bagi mat rempit, kawasan sebegini patut dielakkan.Contoh ayat : "Malam ni highway tu panas. Kita main tempat lain."

Seperti panas, 'main' mempunyai beberapa makna yang berbeza untuk seorang mat rempit sejati.

Yang pertama merujuk kepada perbuatan berlumba itu sendiri yang menjadi rutin mereka.

Makna kedua pula merujuk kepada perbuatan seksual yang berlaku di antara seorang mat rempit dengan teman wanitanya. Kalau ada mat rempit ajak anda main, kena pastikanlah dulu dia ajak main apa, sukan atau sebaliknya.

Yang ketiga boleh merujuk kepada perbuatan membenarkan seorang pelumba lain mengekori untuk sementara sebelum memecut jauh meninggalkan pelumba itu.

Contoh ayat : "Malam ni lepas main kat sini, aku nak balik main kat rumah."

Di antara banyak slanga mat rempit yang tak senonoh, inilah yang paling tak senonoh antara semua kerana jelas merosakkan sesuatu istilah yang baik.

Kita semua tahu 'kenduri' membawa makna majlis jamuan makan beramai-ramai yang didahului dengan bacaan zikir atau ayat al-Quran, untuk tujuan keraian atau memperingati sesuatu.

Bagi mat rempit...kenduri pula bermakna melakukan perbuatan seks secara beramai-ramai, biasanya dengan nisbah lelaki jauh melebihi wanita.

Sukar kami bayangkan, apa yang bakal bermain di fikiran seorang mat rempit yang dah bersara, nak menjemput jiran tetangga ke 'kenduri' anak perempuan dia - kalau dia pun dulu kaki kenduri masa zaman muda.

Contoh ayat : "Kau betul ke nak kahwin dengan dia? Bukan ke kita semua dah kenduri perempuan tu sebelum ni?"


Apakah Beza Di Antara Istilah Perempuan, Wanita dan Betina?

Jika anda menulis tentang jantina manusia, lebih mudah untuk anda berbicara tentang kaum lelaki berbanding wanita.

Ini kerana istilah yang mewakili kaum lelaki seperti 'lelaki', 'pria' atau 'jantan' mempunyai sifat universal yang mudah difahami tanpa ada stigma, berbanding label kepada wanita.

Kenapa wujud perbezaan sebegitu apabila kita membicarakan tentang istilah yang merujuk kaum Hawa?

Mari kita pelajari apakah perbezaan di antara istilah-istilah yang kita amal iaitu wanita, perempuan atau mungkin juga betina, agar kita dapat lebih memahami kenapa kewujudannya ada perbezaannya.

Kami ajukan satu soalan mudah; bagaimana kita hendak menggunakan perempuan atau wanita dengan betul?

Kami yakin akan ada bermacam jenis pandangan dapat kita dengari, kerana penggunaannya seakan tidak ada bezanya. Tetapi kita tahu ada bezanya kan?

Isu perbezaan istilah sebegini sukar untuk kita jawab secara fakta.

Ini kerana daripada kajian berkenaan kedua-dua istilah itu sendiri, ada wujud kecelaruan yang berlaku hasil daripada perubahan kaedah bahasadiamalkan, bukan saja oleh masyarakat kita tetapi turut merangkumi penutur di Indonesia dan Brunei.

Dari aspek susur galurnya, istilah 'wanita' dilihat sebuah istilah yang lebih moden dan segar, seiring dengan imej wanita zaman sekarang jika kita bandingkan dengan istilah perempuan.

Kita tidak menggunakan frasa 'perempuan korporat' kan? Agak janggal bunyinya. 'Wanita korporat'? Kena dengan selera masyarakat moden kita serta kedengaran berprofil tinggi.

Tetapi tahukah anda jika dibandingkan susur galur istilah di antara kedua-duanya - 'perempuan' mempunyai makna jauh lebih mulia berbanding 'wanita'?

Dalam aspek kajian bahasa, istilah 'perempuan' bukan saja diletakkan dalam hirarki yang lebih mulia berbanding 'wanita' bahkan dipercayai telah wujud lebih awal dalam masyarakat kita.

'Perempuan' dibentuk daripada istilah akar dari bahasa Sanskrit 'empu' yang ditambahkan imbuhan 'per~' dan '~an' membentuk istilah lengkapnya.

'Empu' mempunyai makna yang luas, boleh membawa makna seseorang yang mahir dan berkuasa serta boleh juga merujuk kepada seorang ketua, kepala atau tuan.

Uniknya, istilah ini juga berkait dengan istilah 'ampu' yang biasa kita gunakan dalam konotasi negatif dalam era moden merujuk kepada perbuatan 'mengipas' orang lain.

Realitinya 'ampu' mempunyai makna baik; merujuk kepada perbuatan menyokong atau menahan sesuatu agar tak runtuh atau jatuh.

Apabila dikenakan kepada individu atau 'pengampu', istilah ini merujuk kepada individu, kumpulan pemerintah atau ketua yang 'mengampu' atau mempertahankan sesebuah kerajaan/negeri agar bertahan.

Daripada istilah positif 'ampu' inilah istilah perempuan dibentuk, merujuk kepada individu yang memainkan peranan menongkat atau mempertahankan keluarga serta membantu suami.

Dalam konteks asal-usul istilah 'wanita', ada beberapa pendapat yang boleh kita perincikan.

Jika kita rujuk kepada bahasa Sanskrit, memang wujud satu istilah berbunyi 'vanita' yang membawa makna 'yang diinginkan' atau 'yang dikehendakkan', kemudian diserap ke dalam bahasa Jawa bagi membentuk istilah 'wanita.'

Hujahan ini nampak kuat bagi menyokong asal-usul dari mana datangnya istilah 'wanita.'

Namun ada hasil kajian penyelidik bahasa di Asia Tenggara khususnya di Indonesia, menyebut istilah 'wanita' merupakan korupsi atau perubahan yang terjadi yang berlaku kepada istilah 'betina' pula. Aneh kan?

Daripada aspek kajian bahasa, nenek moyang kita yang terdahulu menamakan golongan haiwan betina yang telah menjadi ibu sebagai 'ina', digunakan khusus untuk merujuk kepada haiwan.

'Betina' kemudiannya mula digunakan kepada bagi merujuk kaum perempuan, berubah kepada 'batina' dan selepas itu 'banita'. Cara sebutannya itu kemudiannya diubah masyarakat Jawa dari segi bunyi dan sebutan, membentuk istilah 'wanita.'

Pendapat ketiga menyebut istilah 'wanita' datang daripada frasa bahasa Jawa yang berbunyi 'wani ditata', membawa maksud 'seseorang yang perlu bersedia diatur', menggambarkan sifat seorang perempuan itu biasanya akur dan menuruti kehendak keluarga atau suaminya.

Bagaimanapun ada pertembungan pendapat sesetengah penyelidik yang mendakwa frasa 'wani ditata' ini juga hadir daripada istilah vanita dalam Sanskrit seperti yang kami utarakan di atas.

Vanita diubah kepada wani ditata agar seiring dengan sistem bahasa Jawa kuno, memperkembangkan maknanya jika kita lihat daripada aspek ideologi moden.

Dalam konteks bahasa moden, penggunaan 'wanita' atau 'perempuan' memang sudah berkembang maknanya.

Namun kita secara tidak rasmi meletakkan hirarki seolah-olah wanita jauh lebih tinggi hirarki istilahnya berbanding perempuan, sedangkan sejarah kedua-dua istilah itu jelas membuktikan perempuan sebenarnya lebih baik dari aspek maknanya.

Betina memikul persepsi yang negatif disebabkan oleh makna asalnya untuk merujuk kepada binatang atau ibu haiwan.

Mungkin ada peristiwa zaman dahulu berlaku melibatkan individu perempuan yang mempunyai perangai tak senonoh kerana berperangai serupa haiwan yang mengawan tanpa mengira siapa bapa kandungannya, yang memulakan panggilan betina kepada kaum perempuan.

Tetapi harus kami perjelaskan di sini juga, pengguna bahasa Palembang di Indonesia merujuk perempuan sebagai betino tanpa membawa stigma buruk yang kita ada, sementara lelaki dirujuk sebagai lanang.

Sedar tak, setiap istilah yang berkait dengan jantina pasti ada regunya : suami dan isteri. Raja dan Permaisuri. Jantan dan betina.Tidak ada regu khas kepada 'wanita'. Ada penyelidik mencadangkan perkataan 'pria' tetapi kita di Malaysia jarang menggunakannya.

Persoalan akhir sebelum kami mengundur diri; anda lebih selesa digelar perempuan atau wanita?


6 Nama Pemain Bola Sepak Yang Mempunyai Makna Tersirat

Dalam bidang sukan, penglibatan individu bergelar atlet yang datang dari bermacam jenis budaya dan latar belakang berbeza, membawa pendedahan tentang nama-nama unik dari benua berbeza.

Majoriti nama pemain bola sepak yang bermain khususnya yang dari negara berbahasa Inggeris, mempunyai maksud yang mudah difahami kerana kita berkebolehan memahaminya.

Tetapi bagi pemain yang datang dari negara bukan penutur Inggeris, nama mereka menyembunyikan makna yang boleh dikategorikan lucu juga. Berikut adalah 5 pemain bola sepak aktif yang mempunyai nama yang jika diterjemah, mampu membuat kita ketawa.

Penyerang kelab Lazio yang bermain di Serie A Itali serta pasukan kebangsaan negara tersebut, Ciro Immobile lahir pada tahun 1990.

Sebelum tersenarai sebagai tunggak pasukan, beliau menjalani jatuh bangun semasa bergelar pemain akademi, sukar mendapat tempat sehinggalah diterima ke akademi kelab Sorrento pada usia 17 tahun yang memberikan dia peluang.

Pernah bermain di liga Jerman dan Sepanyol, nama keluarga beliau 'Immobile' disebut 'iim-mo-bii-ley' dikatakan hanya diguna keturunan yang berasal dari Naples di selatan Itali, menjadikan nama ini unik di kalangan masyarakat Itali sendiri.

Seperti terjemahan Inggerisnya, 'immobile' membawa erti sesuatu yang tidak bergerak atau statik. Nasib baiklah Ciro Immobile tidak pegun di satu lokasi saja atas padang semasa bermain.

Nama keluarga perancang tengah kelab Manchester City dan Belgium, Kevin de Bruyne ini mempunyai pelbagai variasi bentuk ejaan berbeza.

Boleh ditulis sebagai Debruyne, De Bruijne, De Bruin, De Bruijn dan juga De Bruyn, makna nama ini yang diambil daripada bahasa Belanda, mempunyai hanya satu makna iaitu warna coklat.

Mudah ditemui di kalangan masyarakat Belgium dan Belanda, selain Kevin de Bruyne atau Kevin Yang Coklat, juga ada beberapa orang De Bruyne lain yang terkenal.

Antaranya Donatien de Bruyne, seorang ahli falsafah agama dari Perancis abad ke 19 yang terbuka mengkritik dan mempertikaikan isi kandungan kitab Perjanjian Baru yang digunapakai masyarakat Kristian.

Pemain pertahanan Sepanyol, Aymeric Laporte mungkin memilih negara itu untuk diwakili dalam pasukan senior. Dalam tubuhnya mengalir darah berketurunan Perancis, negara kelahirannya.

Ini jelas dapat dilihat daripada nama keluarganya 'Laporte'; frasa yang dibentuk daripada gabungan istilah 'la' (the) dan porte (door) atau the door dalam bahasa Inggeris.

Dalam bahasa Melayu? Namanya akan diterjemahkan sebagai Aymeric Pintu. Dah macam filem Ahmad Albab pula kan!

Kenapa dia mempunyai nama ini? Ini kerana nama yang beliau warisi sebenarnya adalah nama sebuah keluarga bangsawan di Perancis.

Nenek moyang beliau pernah memegang jawatan di kalangan pemerintah zaman dahulu, terkenal sebagai keluarga yang ditugaskan menjaga pintu kota - jadi keluarga itu mula dikenali sebagai La Porte disebabkan kedudukan kediaman mereka.

Sebagai pemain berprofil tinggi, Emiliano Buendia pasti kecewa tidak tersenarai dalam senarai pasukan kebangsaan Argentina semasa kempen Piala Dunia 2022. Dahlah negara dia menang temasya tersebut.

Lahir di Argentina tetapi mewarisi keturunan dari Sepanyol, nama keluarga yang beliau warisi merupakan sebuah istilah Sepanyol yang sering diungkapkan masyarakat mereka hari-hari.

'Buen' dalam nama beliau adalah singkatan kepada istilah Sepanyol 'bueno' yang bererti 'selamat' atau baik sementara 'dia' itu pula membawa makna hari. Apabila digabungkan, buendia membawa makna hari yang baik, diucapkan kerap kepada orang lain!

Oleh kerana datang dari bahasa Sepanyol, istilah ini juga wujud di kalangan masyarakat yang mewarisi elemen penjajahan dari bekas kuasa kolonial itu seperti Filipina, di mana ada seorang pemuzik legenda rock bernama Ely Buendia yang cukup berpengaruh dalam politik dan industri muzik negara itu.

Kapten kepada kelab Arsenal dari England dan pasukan kebangsaan Norway ini pernah mencetuskan sensasi selepas berpindah ke kelab gergasi Real Madrid pada ketika usia baru 15 tahun.

Kini menemui kembali sentuhan lamanya serta terkenal sebagai perancang tengah berpengaruh, nama beliau kedengaran unik bagi individu yang tidak biasa dengan bahasa Norway - tetapi nama itu nama biasa yang berkait dengan sejarah hitam masyarakat Eropah dalam tragedi wabak Black Death, mengorbankan jutaan nyawa.

Odegaard jika dipecahkan kepada suku katanya, merupakan gabungan istilah Øde yang merujuk kepada status tiada atau hilang hak milik dan juga gård yang membawa maksud ladang.

Digabungkan, Ødegård merujuk kepada keluarga yang telah kehilangan ladang mereka akibat wabak, selepas mereka perlu meninggalkan harta benda dan kediaman mereka bagi meneruskan kelangsungan hidup.

Tak perlulah kami jelaskan kepada anda kenapa nama ini perlu kami senaraikan di sini ya? Cukuplah sekadar senyum dan buat-buat faham saja kenapa nama beliau terkenal di Malaysia.

Masih aktif bermain bersama kelab Norwich City di England serta bergelar penjaring gol terbanyak negara Finland, Pukki mempunyai sentuhan berbisa di hadapan gol. Cuma namanya itu memang membuatkan juruhebah di Malaysia sukar nak menyebutnya dalam media.

'Pukki' dalam bahasa Finland sebenarnya membawa maksud kambing. Teemu pula membawa makna kemenangan orang ramai, jadi 'Teemu Pukki' secara menyeluruh membawa maksud 'kambing yang diraikan/meraikan kemenangan orang ramai.'

Di kalangan masyarakat Finland dalam setiap kali perayaan Krismas, mereka meraikan simbol mirip Santa Claus yang agak unik di Finland, dipercayai gabungan dua entiti iaitu Santa Claus dengan sejenis makhluk halus berupa kambing jadian.

Apa nama 'Santa Claus' versi Finland ini? Joulupukki. Kami tak tipu!


5 Buku Edisi Cetakan Pertama Paling Mahal di Dunia

Kebiasaannya buku yang popular akan dicetak banyak kali. Ada juga yang dialih bahasa ke bahasa lain kerana mempunyai permintaan di pasaran lain. Apabila sesebuah buku itu sudah berusia ratusan tahun, maka edisi cetakannya yang pertama biasanya akan menjadi sangat mahal dan nadir.

Buku edisi cetakan pertama menjadi sangat mahal kerana ianya sangat sukar dicari, lebih-lebih lagi bagi buku yang kondisinya masih lagi dalam keadaan baik. Kebiasaannya buku-buku edisi pertama ini disimpan dan perpustakaan terkemuka dan juga simpanan persendirian oleh pengumpul buku nadir.

Kali ini, pihak Iluminasi ingin kongsikan 5 buku edisi cetakan pertama yang paling mahal di dunia. Jangan terkejut dengan harganya kerana bagi pengumpul buku nadir, buku edisi cetakan pertama ini mempunyai keunikannya yang tersendiri.

Ulysses ialah novel moden oleh penulis Ireland James Joyce. Ia mengikuti kisah seharian dalam kehidupan beberapa watak di Dublin, Ireland, termasuk Leopold Bloom, Stephen Dedalus, dan isteri Leopold, Molly. Novel ini terkenal dengan penggunaan bahasa eksperimen, aliran kesedaran, humor, dan monolog dalaman.

Ulysses telah digambarkan sebagai cantik, berlebihan, eksperimental, pornografik, membosankan dan genius dan sering dianggap sebagai salah satu karya fiksyen berbahasa Inggeris yang paling hebat.

Sylvia Beach menerbitkan edisi pertama pada tahun 1922, dan pelbagai versi telah diterbitkan sejak itu, termasuk edisi Hans Walter Gabler, yang cuba menghasilkan versi buku yang tepat dan lengkap. Buku Ulysses edisi cetakan pertama telah terjual pada harga $355,000 dalam acara lelongan pada tahun 2009.

Tamerlane and Other Poems ialah buku pertama yang diterbitkan oleh penulis Amerika Edgar Allan Poe. Koleksi puisi ini pertama kali diterbitkan pada tahun 1827. Puisi 'Tamerlane' adalah monolog dramatik tentang penyesalan seorang pahlawan hebat, Timur, yang melihat kembali kehidupannya dan tertanya-tanya apa yang mungkin berlaku jika dia telah membuat pilihan yang berbeza.

Seorang pengkritik telah menyatakan bahawa buku ini menggabungkan keindahan lirik dan intensiti, menjadikannya monumen kesusasteraan. Bagaimanapun, buku ini tidak mendapat perhatian kritikal apabila ia diterbitkan tanpa nama oleh Poe atas perbelanjaannya sendiri.

Buku "Tamerlane and Other Poems" edisi cetakan pertama telah berjaya terjual pada harga $662,500 dalam satu acara lelongan pada tahun 2009.

Alice's Adventures in Wonderland ialah novel klasik oleh Lewis Carroll pada tahun 1865. Ia mengisahkan tentang seorang gadis muda, Alice, yang terjatuh ke dalam lubang arnab dan menemui dunia yang aneh yang dipenuhi dengan makhluk yang hebat dan watak-watak aneh.

Ia mengikuti Alice dalam perjalanan penemuan diri semasa dia mengemudi dunia seperti mimpi dan belajar tentang kehidupan dan membesar. Novel ini terkenal dengan teka-teki lucu, permainan kata-kata lucu, dan watak yang tidak dapat dilupakan. Di samping itu, ia terkenal dengan naratif imaginatif dan penerokaan logik, bahasa, dan matematik.

Ia telah disesuaikan ke dalam pelbagai bentuk, termasuk rancangan televisyen, filem, dan drama pentas. Buku Alice's Adventures in Wonderland telah diadaptasi dan ditafsirkan berkali-kali dan merupakan buku klasik yang digemari ramai. Dalam acara lelongan pada 2016, cetakan pertamanya telah terjual pada harga sekitar $3 juta.

First Folio ialah koleksi 36 drama William Shakespeare, diterbitkan pada 1623, tujuh tahun selepas kematiannya. Ia adalah sumber terawal dan paling berwibawa bagi drama Shakespeare dan dihasilkan oleh dua rakannya dari teater, John Heminge dan Henry Condell.

First Folio juga mengandungi potret asal Shakespeare yang diukir oleh Martin Droeshout. Daripada 36 drama yang termasuk dalam buku First Folio ini, 18 daripadanya tidak pernah diterbitkan. Tanpa First Folio, drama-drama tulisan William Shakespeare ini mungkin telah hilang selama-lamanya.

First Folio  juga penting untuk editor karya Shakespeare kerana ia mengandungi baris dan petikan yang mungkin hilang tanpanya. Buku First Folio cetakan pertama ini diterbitkan pada 1623 dan telah dilelong pada harga $5,200,000 pada tahun 2006

Canterbury Tales, buku edisi pertama paling mahal yang dijual dalam lelongan ialah koleksi 24 cerita yang ditulis dalam Bahasa Inggeris zaman Pertengahan oleh Geoffrey Chaucer antara 1387 dan 1400. Buku Canterbury Tales ialah koleksi cerita di mana sekumpulan jemaah yang dalam perjalanan mereka ke Canterbury Cathedral saling bercerita untuk meluangkan masa.

Kisah-kisah itu terutamanya yang ditulis dalam ayat, terdiri daripada komik termasuklah kisah-kisah percintaan, alegori moral dan kisah-kisah buruk. Kisah-kisah dalam buku ini dihubungkan bersama oleh kepercayaan Kristian dan tema nilai yang sama. Kisah-kisah itu juga berfungsi sebagai gambaran kehidupan di England zaman pertengahan dan memberikan pandangan tentang budaya dan nilai pada zaman itu.

Penggunaan bahasa Inggeris oleh Chaucer dalam Canterbury Tales membantu mempopularkan vernakular Inggeris dalam kesusasteraan dan menunjukkan potensi bahasa itu untuk seni tinggi. Buku ini diterbitkan antara tahun 1387 dan 1400.


5 Penyakit Berbahaya Bawaan Haiwan

Tahukah anda lebih separuh daripada penyakit berjangkit yang dialami manusia berasal daripada haiwan? Para saintis menganggarkan bahawa haiwan menyebabkan jangkitan ke enam daripada setiap sepuluh penyakit berjangkit yang diketahui.

Malah, ada antaranya yang boleh membawa maut dan boleh membawa kepada wabak, seperti pandemik COVID-19. Apabila kuman atau virus berbahaya dalam haiwan dihantar kepada manusia, ini dikenali sebagai zoonosis atau penyakit zoonotik.

Kali ini mari lihat 5 penyakit dari haiwan yang boleh menjangkiti manusia cara anda boleh bejangkit dengannya.

Salmonellosis adalah jangkitan kuman yang disebabkan oleh bakteria Salmonella. Kita biasa mendengar mengenai kes keracunan makanan akibat daripada bakteria ini. Anda boleh menemui bakteria Salmonella dalam haiwan domestik dan liar, termasuk babi, lembu, kucing, anjing, ayam, burung, reptilia dan amfibia.

Haiwan yang dijangkiti selalunya tidak menunjukkan tanda-tanda penyakit, jadi pastikan untuk mencuci selepas mengendalikannya. Sebagai contoh, jika anda mempunyai penyu peliharaan, ia boleh mempunyai Salmonella pada badannya dan di mana-mana bahagian badannya.

Salmonella pada tangan anda boleh membawa kepada jangkitan atau merebak ke orang lain dan permukaan. Salmonella juga cukup berdaya tahan dan boleh wujud di keseluruhan rantaian makanan. Manusia biasanya mendapat penyakit ini apablila mengambil makanan yang tercemar seperti telur, daging, dan susu.

Walaupun Salmonella tidak membawa maut seperti penyakit lain dalam senarai ini, ia adalah penyebab utama penyakit cirit-birit di peringkat global. Disebabkan itulah anda mesti memasak makanan anda dengan sempurna.

Toxoplasmosis ialah jangkitan parasit yang disebabkan oleh mikroorganisma yang dipanggil Toxoplasma gondii, atau T. gondii. Parasit ini wujud di mana-mana dan dalam kebanyakan haiwan berdarah panas. Walau bagaimanapun, hos utamanya ialah kucing rumah.

Mikroorganisma in membiak secara seksual di dalam usus kucing. Ia kadangkala juga dikenali sebagai penyakit "kawalan minda" kerana tikus yang dijangkiti parasit ini menunjukkan tingkah laku yang tidak normal dan menjadi mangsa kucing yang lebih mudah. T. gondii juga boleh meningkatkan tingkah laku berisiko pada manusia.

Orang ramai boleh dijangkiti Toxoplasmosis melalui sentuhan dengan najis kucing yang dijangkiti atau dengan memakan sayur-sayuran mentah yang tercemar atau daging yang kurang masak. T. gondii biasanya memasuki badan kita dalam bentuk telur dan bersembunyi di dalam otak, jantung, atau tisu otot rangka.

Apabila ia membesar, ia menjadi parasit aktif yang dikenali sebagai tachyzoit. Tachyzoit boleh cepat membiak dan merebak untuk menyerang tisu badan yang mempunyai imunisasi yang terhad.

Toksoplasmosis menjejaskan sehingga 2 bilion orang di seluruh dunia. Kebanyakan orang tidak akan mempunyai simptom yang ketara dan tidak memerlukan rawatan untuk Toxoplasmosis. Jika kerosakan otak berterusan tanpa rawatan, terutamanya pada orang yang mempunyai sistem imun yang lemah, Toxoplasmosis boleh membawa maut.

Rabies adalah penyakit virus yang dahsyat yang menjejaskan semua mamalia berdarah panas, termasuk manusia. Haiwan yang dijangkiti akan mempunyai virus rabies dalam air liur dan tisu otaknya. Mereka biasanya menyebarkan virus kepada manusia melalui gigitan.

Virus ini juga boleh merebak dengan bersentuhan dengan luka terbuka. Gigitan kelawar dan anjing adalah sumber biasa manusia dijangkiti rabies. Walau bagaimanapun, kes gigitan skunk, musang dan rakun juga wujud. Disebabkan itu sekiranya anda dijangkiti haiwan, dapatkan suntikan di klinik dengan segera.

Walaupun beberapa siri suntikan, termasuk vaksin, boleh menyembuhkan rabies, hasilnya selalunya membawa maut jika rawatan tidak diberikan sejurus selepas pendedahan terhadapnya. Kira-kira 59,000 kematian disebabkan oleh rabies di seluruh dunia. Gejala awal rabies termasuk demam dan sakit kepala.

Cegah haiwan peliharaan anda daripada dijangkiti rabies dengan mendapatkan suntikan yang betul daripada doktor haiwan.

Penyakit malaria selalunya dikaitkan dengan nyamuk. Walaupun ditularkan oleh nyamuk, Malaria bukanlah virus, tetapi ia adalah penyakit yang disebabkan oleh parasit Plasmodium. Nyamuk Anopheles boleh menjadi perumah parasit yang menyebabkan Malaria.

Nyamuk menggunakan air liur untuk mengelakkan pembekuan darah apabila mereka menggigit manusia. Parasit dihantar ke dalam aliran darah kita melalui air liur ini. Apabila berada dalam badan kita, parasit ini membiak di hati kemudian menjangkiti dan memusnahkan sel darah merah.

Menurut Pertubuhan Kesihatan Sedunia (WHO), kira-kira 229 juta orang di seluruh dunia dijangkiti Malaria pada 2019. Pada tahun yang sama, kira-kira 409,000 meninggal dunia, dengan kanak-kanak di bawah umur lima tahun menyumbang 67% daripada kematian.

Bergantung pada strain parasit, gejala Malaria boleh menjadi ringan atau teruk. Gejala ringan adalah seperti selesema dan termasuk demam, sakit kepala, sakit otot, muntah, cirit-birit dan keletihan. Untuk kes yang lebih teruk, gejala termasuklah kesedaran terjejas, kejang, kesusahan pernafasan dan pendarahan yang tidak normal.

Novel coronavirus yang dipanggil SARS-CoV-2 menyebabkan penyakit COVID-19 yang bertukar menjadi pandemik pada tahun 2020. Walaupun analisis genetik virus menunjukkan ia berasal dari kelawar, pegawai di China mengesyaki wabak awal di Wuhan dikaitkan dengan pasaran makanan laut.

Dua teori membuat spekulasi bahawa tenggiling atau ular yang dijual di pasaran secara terbuka boleh menjadi haiwan perantaraan yang memindahkan virus daripada kelawar kepada manusia.

Gejala penyakit ini adalah berbeza-beza bergantung kepada ketegangan dan siapa yang dijangkiti. Ia boleh terdiri daripada gejala ringan sakit tekak, sakit kepala, cirit-birit, dan ruam kulit kepada petunjuk yang lebih teruk.

Memandangkan penyelidikan mengenai asal-usul penyakit mengambil masa, kita tidak tahu dengan tepat bagaimana virus itu mula menjangkiti manusia. Namun apa yang kita tahu penyakit ini mempunyai kesan maut dan sangat menular. Pada awal April 2021, terdapat lebih 132.4 juta kes orang yang dijangkiti di seluruh dunia dan lebih 2.87 juta kematian akibat COVID-19.


5 Jenis Ketakutan Yang Melibatkan Benda Biasa dan Normal

Minda manusia ada bermacam jenis dan setiap orang ada perkara yang kita takuti, dikategorikan sebagai 'fobia'.

Bila kita bercakap tentang fobia, biasanya kita nampak asas kenapa seseorang individu mempunyai kebimbangan terhadap sesuatu; seperti takut dengan labah-labah, darah, terbang di udara dan sebagainya.

Tetapi, wujud juga jenis fobia melibatkan ketakutan seseorang terhadap benda-benda biasa. Biasa macam mana tu? Berikut adalah lima jenis fobia yang boleh berlaku melibatkan perkara atau situasi rutin harian kita.

Individu yang berhadapan masalah ini mempunyai isu besar dalam hidup; mereka takut untuk tidur!

Walaupun badan sudah letih dan mata jadi terlalu berat, mereka akan diganggu  takut dan bimbang apa akan berlaku kepada mereka semasa proses hendak tidur bermula.

Kepala otak mereka mula memikirkan bermacam kebimbangan, yang akhirnya mengakibatkan penghidap masalah ini memilih jalan mudah: tak tidur langsung.

Sepanjang masa mereka bertahan, dengan jantung berdegup laju disebabkan serangan panik yang turut mengakibatkan badan mereka akan menggeletar. Belum dapat dibuktikan apa sebenarnya punca somnifobia berlaku kepada seseorang.

Majoriti pesakit menampakkan persamaan ada trauma kepada mental yang telah berlaku, mendorong kebimbangan yang muncul seterusnya mencetuskan panik memaksa mereka berjaga sepanjang malam.

Tidak ada sesiapa suka individu pedofilia. Tetapi bagaimana dengan pedofobia? Mereka adalah kumpulan individu yang takut dengan kanak-kanak! Bukan benci ya! Takut!

Apa yang menghairankan penyelidik majoriti penghidap fobia ini tahu tidak ada asas untuk takut kepada kanak-kanak, tetapi bila mereka berhadapan kanak-kanak dan bayi, mereka mula mengelak daripada perlu bersemuka.

Seorang pedofobia cukup takut potensi apa yang boleh dilakukan kanak-kanak aktif, seperti kerosakan kepada barangan atau suasana yang hiruk-pikuk, kerap mengingatkan diri kelam-kabut yang boleh berlaku menyebabkan mereka diserang panik.

Dalam situasi lebih ekstrim, seorang penghidap pedofobia mempunyai tanggapan kanak-kanak yang ada dekat dengan diri mereka, mampu melakukan sesuatu yang mencederakan penghidap itu.

Bagaimana nak mengubati masalah ini? Satu-satunya cara keluar daripada kemelut ini adalah untuk seorang pedofobia secara beransur-ansur membiasakan diri dengan situasi yang ada kanak-kanak, sehinggalah dia mampu menerima tidak ada apa yang perlu ditakuti lagi.

Walau bagaimanapun bagi individu yang mempunyai masalah domatofobia, mereka akan panik tatkala melihat rumah atau berada di dalam rumah.

Sama ada rumah sendiri atau sedang berkunjung ke rumah kenalan atau sanak-saudara, mereka yang berhadapan masalah ini secara ringan merasa sukar untuk selesa. Dalam situasi ekstrim, panik yang menyerang menyebabkan mereka ingin cepat-cepat keluar dari situ.

Oikofobia pula berkait dengan masalah ini, kerana fobia jenis ini membuatkan seseorang tidak selesa dengan apa saja barang atau perkakasan dalam sesebuah rumah. Dengan rumah dia OK pula.

Mereka melihat benda dalam rumah, baik barangan elektrik, peralatan dapur, fasiliti yang dipasang seperti tab mandi, sinki dan sebagainya mempunyai risiko membahayakan nyawa mereka.

Uniknya, mereka tidak pula takut sudut gelap, sempit atau sunyi seperti yang biasa digambarkan dalam filem seram.

Tinggal di Malaysia, kita mendambakan suasana nyaman dan dingin tatkala melangkah masuk ke kediaman kita. Pendingin hawa adalah nikmat yang cukup berguna kepada kita; kecuali anda seorang penghidap cryofobia.

Mereka yang tergolong dalam kelompok ini mempunyai masalah untuk berdepan dengan sesuatu yang sejuk, tak kiralah suasana dingin atau bahan yang bersifat sejuk seperti ais krim atau ais. Dalam situasi ekstrim, cryofobia menyebabkan seseorang itu takut sepenuhnya kepada apa saja yang bersifat sejuk termasuklah udara dingin.

Puncanya sukar dijangka, tetapi lazimnya jadi kepada individu yang pernah berhadapan detik cemas dalam suasana yang sejuk seperti kawasan bersalji atau ais.

Tidak ada rawatan khas dapat membantu penghidap fobia ini melainkan dia sendiri perlu mengatur hidupnya agar tidak terdedah kepada perkara-perkara yang ditakutinya. Sukar kan untuk dia berasimilasi dengan orang lain dalam situasi sebegini?

Jika dia duduk di Malaysia di mana pendingin hawa pejabat dipasang atau kena naik kereta Proton yang terkenal dengan kesejukan sistem pendingin hawanya, mesti dia meronta-ronta ketakutan setiap masa.

Di antara semua ketakutan yang menyerang akibat benda-benda normal yang ada di sekeliling kita, rasanya barofobia-lah yang paling sukar dihadapi penghidapnya.

Individu penghidap barofobia sepanjang masa mereka celik, berdepan kebimbangan graviti akan mengapa-apakan mereka! Panik itu biasanya muncul tatkala mereka mula berfikir tentang kewujudan tarikan graviti.

Dalam situasi berbeza, sesetengah penghidap barofobia yang layak dikatakan ekstrim berhadapan ketakutan seandainya tarikan graviti mampu menarik mereka hingga jatuh.

Cara untuk berhadapan masalah ini yang sering disyorkan pakar, adalah untuk mendedahkan diri pesakit kepada informasi atau media yang memaparkan tentang graviti, seperti filem 'Gravity' lakonan Sandra Bullock dan George Clooney atau apa saja filem yang memaparkan perbezaan di antara ruang bergraviti dan tiada graviti.

Mereka juga dinasihatkan menjauhkan diri daripada lokasi yang mempunyai banyak objek melawan graviti, seperti permainan taman tema.

Ini kerana seorang barofobia akancemas apabila ternampak sesuatu atau seseorang terapung atau terangkat. Belon yang terlepas daripada genggaman juga mampu menjadi punca panik melanda mereka.


5 Teleskop Paling Power di Dunia

Pengetahuan kita tentang alam semesta kebiasaannya diperoleh melalui teleskop. Teleskop membolehkan kita melihat lebihh jauh ke dalam alam semesta daripada yang kita boleh llihat dengan mata kasar.

Terdapat banyak teleskop di muka Bumi, namun bagaimanakah kekuatan teleskop ditentukan? Terdapat beberapa faktor yang secara langsung memainkan peranan dalam soalan ini antaranya ketinggian tempat balai cerap berada serta saiz cermin.

Sebelum ini Iluminasi pernah berkongsi mengenai artikel 10 Teleskop Paling Besar di Dunia. Kali ini, kami ini kongsikan pula 5 teleskop terhebat di dunia. Apabila kita membandingkan kedua-dua senarai ini, dapatlah disimpulkan bahawa saiz sesuatu teleskop tidak berkadarr secara langsung dengan kehebatannya.

Fermi Gamma Ray Space Telescope (GLAST) mengesan sinaran gamma. Sinar gamma adalah panjang gelombang cahaya terpendek dan biasanya dipancarkan oleh proses tenaga tinggi di angkasa.

Sinar gamma biasanya diserap oleh atmosfera Bumi. Untuk membolehkan teleskop ini menyelidik sinar gamma dengan betul, ia diletakkan di luar atmosfera Bumi. Dengan mengumpul sinar gama, GLAST boleh mengetahui lebih lanjut tentang lubang hitam supermasif, bintang neutron dan quasar. '

Ahli fizik dapat mengkaji zarah subatomik pada tenaga yang jauh lebih besar daripada yang dilihat dalam pemecut zarah berasaskan tanah. Dan ahli kosmologi mendapat maklumat berharga tentang kelahiran dan evolusi awal Alam Semesta.Dilancarkan pada 2008, GLAST masih beroperasi hari ini.

Spitzer ialah teleskop yang direka untuk melihat dalam panjang gelombang inframerah. Teleskop optik biasanya dihadkan dalam maklumat yang boleh dikumpulkan kerana ia terhad kepada panjang gelombang optik cahaya.

Teleskop ini telah membolehkan saintis melihat kawasan angkasa yang tidak dapat dilihat oleh teleskop optik. Spitzer diletakkan dalam orbit yang berbeza daripada teleskop lain. Daripada mengorbit Bumi, Spitzer mengorbit matahari dalam orbit heliosentrik.

Orbit heliosentrik Spitzer menyebabkan ia bergerak 0.1 Unit Astronomi lebih jauh dari Bumi setiap tahun. Ini bersamaan dengan kira-kira 10 juta batu. Teleskop khusus ini diletakkan di orbit kerana teleskop inframerah menghasilkan banyak haba tetapi mesti kekal sejuk untuk mengumpul data.

Spitzer melepaskan haba berlebihannya ke dalam vakum ruang, menjadikannya teleskop menggunakan penyejuk minimum dalam bentuk helium cecair. Selepas beroperasi selama 16 tahun, teleskop Angkasa Spitzer telah dikeluarkan daripada operasi pada tahun 2020.

Satu-satunya teleskop dalam senarai ini yang terletak di Bumi, Teleskop Keck dikendalikan bersama oleh Caltech dan Universiti California di pergunungan Mauna Kea di Hawaii. '

Dibina pada tahun 1992 (Keck 1) dan 1996 (Keck 2), dengan cermin berdiameter 32.8 kaki (10 meter), teleskop ini mempunyai cermin yang lebih besar daripada beberapa teleskop paling berkuasa di dunia dalam senarai ini.

Salah satu sebab teleskop ini termasuk dalam senarai ini dan dianggap sebagai salah satu yang paling berkuasa di dunia adalah disebabkan oleh ketinggiannya. Pada ketinggian 13,599 kaki di atas paras laut, terdapt kurang gangguan kerana lapisan atmosfera disini adalah kurang berbanding lapisan atmosfera di paras laut maka.

Dilancarkan pada tahun 1990, Teleskop Angkasa Hubble memberi orang ramai peluang melihat imej keajaiban angkasa lepas. Hubble mempunyai saiz cermin 7.8 kaki (2.4 meter) yang kelihatan tidak begitu besar jika dibandingkan dengan beberapa teleskop di permukaan Bumi, beberapa daripadanya mempunyai cermin dalam julat 330 kaki.

Jadi bagaimanakah teleskop Hubble boleh jadi begitu hebat? Terdapat jawapan yang sangat mudah untuk ini: suasana/lokasinya. Apabila teleskop berada di Bumi, ia perlu bertarung dengan atmosfera Bumi untuk melihat melaluinya. Ini dikenali sebagai herotan atmosfera.

Pada asasnya, apabila cahaya bergerak melalui atmosfera ia sedikit tersesar, yang menyebabkan data yang diekstrak mempunyai margin ralat yang lebih tinggi. Hubble berada dalam kedudukan unik di atas atmosfera di mana ia tidak perlu berhadapan dengan herotan atmosfera. Inilah sebabnya mengapa Hubble dapat mengambil gambar yang jelas dengan cermin yang agak kecil.

Teleskop Angkasa James Webb telahh  mengorbit mengelilingi matahari pada penghujung tahun 2021. Teleskop ini mengorbit sejuta batu (1.5 juta kilometer) di atas Bumi, dengan cermin 21 kaki dan lebar 4 inci.

James Webb pada saat ini adalah teleskop yang paling berkuasa yang tersedia untuk saintis. Ia mampu melihat sejauh 13.6 bilion tahun cahaya. Sebagai rujukan, Hubble boleh melihat kira-kira 10 bilion tahun cahaya jauhnya.

Dua objektif utamanya adalah untuk mengkaji alam semesta awal dan atmosfera exoplanet. Memandangkan teleskop ini berada di orbit kurang dari setahun, James Webb pasti akan menemui banyak keunikan dan rahsia alam semesta yang tidak terperi.